Kevredigezh Kembre-Breizh: Dispac’herien zo o c’hortoz ma fenn\nDispac’herien zo o c’hortoz ma fenn\nUnan eus hentoù strizh Landreger\nBoas on da vont bemdez da vac’hallac’h Landreger, evit prenañ va zamm bara paneveken. Brav-kenañ e kavan ar banelloù strizh a gaver eus kostez an hanternoz, ar vanell Gergozh (Kercoz), hini an tri alvokad, hag ar ru Golvestr (Colvestr) ivez, bevennet ma’z int gant mogerioù uhel pe gant tiez kozh-kozh a zo bet test d’an istor ez an da gontañ deoc’h bremañ.\nDaou gantved zo e oa Pierre hag Ursule Taupin o chom gant o femp bugel en un ti a sko war plasenn an Iliz-Veur. An ti-se a zoug bremañ ur blakenn en enor da Ursule, bet dibennet e traoñ ar blasenn-se d’ar 4 a viz Mae 1794. N’eus netra divoutin e plac’hed dibennet da vare an Dispac’h Bras. E Landreger avat? Petra a rae ar c’hilhotin eno ? Ha n’eo ket e Lannuon e veze barnet an dud d’ar marv, ha dibennet dres goude? Aet on war roudoù ar re dTaupin en un nebeud levrioù.\nTud devot e oant. Eskob diwezhañ Landreger, an Aotrou Le Mintier – a weler e zelwenn a-us d’e vez en Iliz-Veur – a gavas fred dezho en e balez. Paotr a gambr e oa ar gwaz; plac’h an ti e oa-hi.\nDeroù an Dispac’h Bras e oa, ha mennozhioù an amzer nevez-se ne blijent tamm d’an Aotrou an Eskob. E emzalc’h a oa bet gwelet sklaer p’en doa savet ur skrid-goulenn evit enebiñ ouzh al le a fealded d’ar Republik a ranke an holl dud a Iliz touiñ e 1790. War-nes bezañ harzet e oa pa gavas tro da ziflipañ diouzh e warded ha da vont war-droad gant e vevel da gaout repu en ur c’hastell war an aod, pemp lev diouzh Landreger. Antronoz vintin e voent kaset gant ur vag-pesketa da Jerzenez, ma oant chomet betek 1796. An Eskob a yeas neuze da Vro-Saoz, ma varvas e Londrez e 1801. Moarvat en deus anavezet Yann-Vari al Lae, ur beleg breizhat a gavas ivez repu war Jerzenez hag e Londrez, hag a skrivas ur varzhoneg hir-meurbet, Reflexionou Christen war Revolution Franç, ma lenner kement-mañ:\nPell amzer zo dija ma’z on deuet da Vro-Saoz;\nPa zezir kalz ar galon, e skuizher o c’hortoz;\nHa ne’m eus nep esperañs da dremen c’hoazh ar mor!\nAlas! E Frañs ne souffrer na belec na pastor.\nNac’hañ a reas Pierre Taupin mont da Vro-Saoz gant e eskop, ha distreiñ a reas-eñ da Vreizh, ma stourme par ma c’halle a-enep ar Republikaned o doa lazhet e wreg. E 1798 e varvas en un emgann dindan taolioù-fuzuilh ar re c’hlas.\nHag Ursule neuze? Peseurt vuhez a oa hec’h hini goude ma oa tec’het he gwaz? Feal e oa chomet d’he feiz, ha bevañ-bevaik a rae gant he bugale. Diwar 1790 e selled outi evel gwreg un divroad, ha neuze e oa bet diframmet diganti he holl vadoù hag he holl wirioù.\nE 1794 avat e oa ar Spont Bras oc’h ober e reuz. Degaset e voe ur mell bagad soudarded eus Etampes, e Bro-Normandi, da Landreger a-benn ober ar riñs eno. Disklêriet e oa bet dezho e kuzhe Ursule Taupin daou veleg didou en he zi. Pa zeuas ar soudarded da skeiñ ouzh an nor, e klaskas ar veleien kemer an trec’h dre toennoù an tiez tro-war-dro, met harzet e voent, hag Ursule Taupin kenkoulz all. Goude un nozvezh en toull-bac’h e voent kaset da Lannuon, ma voe dalc’het o frosez tri devezh war-lerc’h. Kondaonet e voent d’ar marv, ha dibennet e voe an daou veleg en deiz-se, d’an 3 a viz Mae 1794. Ursule Taupin a oa da vezañ dibennet e Landreger antronoz. Staget he divrec’h dezhi e voe lakaet war ur marc’h a heulie ar c’harr a zouge ar c’hilhotin betek traoñ plasenn an Iliz-Veur. Tremen a reas he nozvezh diwezhañ dres e-kichen he zi.\nDa zeiz he marv e touge Ursule ur sae wenn, warni pemp rozenn wenn, unan evit pep hini eus he bugale. Eizh vloaz ha tregont e oa pa varvas, ha ‘Vive le roi’ (Bevet ar roue) a oa he gerioù diwezhañ.\nMui ne chom netra eus he bez, nag eus ar pemp bodenn roz gwenn a greske warnañ, hervez ar vojenn. Ne chom nemet ar plakenn-se bet lakaet war he zi gant tud an ti-kêr a-benn lidañ daou-c’hant bloaz he marv.\nPennad gant Jacqueline Gibson , bet embannet da gentañ war an niverenn 49 (miz Eost 2008) eus Breizh / Llydaw\ntagioù an Dispac'h Bras, Jacqueline Gibson, Landreger, Taupin, Ursule, Yann-Vari al Lae


Ar boule (henc'hresianeg Βουλή, Boulê) eo an anv a veze roet d'ur c'huzul e meur a renad gresian eus an Henamzer. E keodedoù Henc'hres, ar boule a oa un vodadenn vihan a geodediz karget eus lezennoù ar geoded. Troet e vez e anv gant ar ger kuzul peurliesañ pe a-wezhioù gant ar ger sened.\nEn Ilias a zanevell ul lodenn eus Brezel Troia, ar boule a oa ar vodadenn eus pennoù an Akeaned a zivize, diwar c'houlenn Agamemnon, eus ar strategiezh da ren hag eus an aferioù gouarnamant. Emdreiñ a reas ar framm-se, ur vodadenn noblañsed a guzulie ar roue galloudusoc'h, da envel ensavadurioù disheñvel, disheñvel o galloud ivez, hervez ar renadoù politikel hag an amzer.\nEn oligarkiezhioù ar garg boulead a zeue dre hêrezh e-skoaz e demokratiezh Aten en Henamzer hag e re all e veze dilennet izili ar boule dre dennadeg d'ar sord. Dianav eo ar pep brasañ eus ar vouleidi. Boule Aten hepken zo deskrivet gant mammennoù istorel puiilh (Bonreizh Aten peurgetket a lakaer war anv Aristoteles ha e ziskibled eus al Lise a vije bet savet war-dro 330 kent J.-K.).\nBoule Aten[kemmañ | kemmañ ar vammenn]\nEn Aten e veze graet "Kuzul ar 500" anezhañ ivez alies rak adalek adreizhadennoù Kleistenes e oa enni 500 kuzulier, 50 evit pep meuriad. Tennet e vezent d'ar sord diwar rolloù savet gant pep demos eus ar geodediz koshoc'h evit 30 vloaz a oa prest da gemer perzh e labour ar c'huzul. Bep bloaz e veze tennet izili nevez d'ar sord hag ur c'heodedad ne c'halle bezañ ezel eus ar boule ouzhpenn div wezh. Labourat a rae ar c'huzul-se dibaouez. Renet ha kenurzhiet e veze e labour gant ar Britaned. Dalc'het e veze bodadegoù ar Boule er Bouleuterion, ur savadur a oa e-kichen an Tholos en agora. Dilennidi pep meuriad a chome e-doug un dekvedenn eus ar bloavezh (35-36 devezh), ar britaniezh, en ur savadur tost d'ar Bouleuterion, ar Pritaneia, noz-ha-deiz. Prest e vezent dalc'hmat d'ober war-dro aferioù ar geoded. Labour pennañ ar Boule a oa dastum ar c'hinnigoù lezennoù kinniget gant keodediz, ha goude prientiñ an dnavez-lezennoù evit gallout goude se bodañ an Eklesia.\nAdtapet diwar « https://br.wikipedia.org/w/index.php?title=Boule&oldid=1847127 »


YA! Keleier e brezhoneg - kazetenn sizhuniek enlinenn | Keleier e brezhoneg bep sizhun !\nLiammet ar vot FN gant an diouer a emrenerezh war al labour\nKastell-Briant : 100 manifester evit ar c'hlas divyezhek\nPetra eo an 8 a viz Meurzh ?\nAn emglev kentoc'h eget An danevell ?\nSine : MARIA BY CALLAS\nMARIA BY CALLAS ur teulfilm sevenet gant Tom Volf (2017) Gant : Maria Callas (1e53) N’em eus ket bevet en ur familh troet douzh an opera tamm ebed, ha n’he doa ket ar skol sachet ma evezh ha lakaet ma flijadur da ziwanañ gant pezhioù Mozart, Bizet pe Moussorsky naket. Klevet em...\nDIWAN : ur skol dre ...\nBertsu ha kan-ha-diskan : an hevelep istor ? Setu un doare da adperc’hennañ ar yezh dre un arz hengounel a zo dreistordinal. E Bro-Euskadi e oa ar bertsu un doare “kan a-boz” da sevel war ar prim ur varzhoniezh kanet gant un tem roet en a-raok. Gant ar c’han-ha-diskan e oa un doare...\nDoñvaet an arz…\nLa Fabrique, un ti-embann gall a zo anavezet mat e Bro-Frañs evit bezañ kustum da embann levrioù diwar-benn ar politikerezh met ivez war an arz, gant prederourien ha skrivagnerien evel Jacques Rancière, Alain Badiou, Nathalie Quintane pe c’hoazh Frédéric Lordon. E fin ar bloavezh...\nDanevell : Nedeleg ar...\nNedeleg ar spontailhoù gant Goulc’han Kervella Gwechall, ha n’eus ket keit-se c’hoazh, e oa ur spontailh o chom en ur park bras, war ur gompezenn e-kreiz Bro-Leon. Job a veze graet anezhañ. Savet e oa war ur peul hir prenn, sanket don en douar. Gwisket e oa gant ur...\nLabouret he deus Pauline Douguet gant ar “Petits Débrouillards.” Skodeget eo bet gant ar c’hementad a lastez taolet d’ar blotoù pa weladenne embregerezhioù Brieg. Ha krouet ar c’hentañ stal-werzhañ hep endalc’her, Ty vrac, e Tregon, d’ar 16/5/2017. Ur stal...\nPinvidigezhioù al liorzh ...\nGant un heuliad a zegouezhioù brav en deus gallet Richie Huxley krouiñ skornenoù ha diennoù bio ha mestroniañ ar chadenn broduiñ a-bezh, eus an dastum frouezh d’ar gwerzh. E 2006 en doa kuitaet an ijinour yaouank ar gêr a Scoke-on-Trent, 60 km dindan Manchester,...\nSine : CHAVELA VARGAS\nCHAVELA VARGAS ur film sevenet gant Catherine Gund ha Daresha Kyi (2017) Gant : Chavela Vargas (2e10) Marse eh oc’h, eveldin-me, ag ar re n’o doa ket jamez klevet komz ag ar ganerez Chavela Vargas. Setu ur vaouez he deus merket hec’h amzer nawazh, ha merket ar...\nPetra a ra deomp en em lavaret Breton ? Pa soñjan er pezh a oa hon doare da vevañ gwechall hag er pezh a vevomp bremañ, e vijen techet da lavaret n’emaomp ket ken er memes bed, ha ne chom ganeomp nemet bruzunoù eus ar pezh a oamp. An dilhadoù-kaer, hag a roe da c’houzout...\nkant mil manifester evit ar...\nUr mor a dud en deus dibunet e straedoù Bilbao e Bro-Euskadi d’ar Sadorn 13 a viz Genver evit ma vefe eus un “diskoulm politikel” evit ar brizonidi bolitikel euskarat. Pezh zo, ma ya an traoù àr-raok e Pariz, e kendalc’h Madrid gant an erv : ar moustrerezh tra...\nKan : an diazez ? Evit Mixel Exekopar, kaner, dastumer, skolaer e Bro-Euskadi eo anat : pa vez kollet ar yezh e chom ar c’han c’hoazh. Pa grog ar vuhez gant ar babig, pe pa echu buhez an dud war an douar, kozh-tre, ne chom’ met un doare da vont e darempred gant ar bed : ar c’han,...\nFoeterien 6 : Blaz Bulgaria\nUr c’hoari skinwel e brezhoneg eo Foeterien, unan a vez skignet war chadennoù lec’hel an TND e Breizh : Tébéo, TVR ha Tébésud ha war ar Web TV Brezhoweb. Evit ar c’hwec’hvet koulzad-mañ e tispenner roudoù 6 den yaouank etre 18 hag 24 bloaz war hentoù...\nSine : LA PROMESSE DE ...\nLA PROMESSE DE L’AUBE ur film sevenet gant Éric Barbier (2017) Gant : Pierre Niney, Charlotte Gainsbourg (2e11) D’ar Sul ‘vitin ned a ket mui an dud ken stank evel a-gent d’an oferenn-bred. Hiziw, e-lec’h moned da bediñ asambl war an ton braz eh aont...\nSikour an emzivaded\nE Rumengol n’eus ken nemet 390 den o chom met bev-mat eo an dud, evel ma tiskouez ar gevredigezh bet savet nevez zo, Emzivad. evel ma tiskouez ivez buhez komite ar gouelioù meret gant Herve Hourmant, eil prezidant Emzivad. N’eo ket Rumengol ur gumun hec’h-unan, stag ma...\nOber gant an natur\nBarzhez eo bet Clotilde Desvernes abaoe he oad tenerañ. Evit se he deus lakaet an anv Amuse Terre d’he atant, e Kerambars Image, en Eliant. Eus Pariz eo-hi, dedennet gant ur vuhez disheñvel. Tost eo bet eus ar gumuniezh “L’Arche de Lanza del Vasto”, e St Antoine L’Abbaye, e...\nAet eo ar bloavezh kozh diwar-wel, hag a-greiz pep kreiz omp en em gavet koshoc’h. Troet hon ‘eus ur bajenn eus hor buhez, hag emaomp aze bremañ o voulc’hañ ar bloaz nevez. Petra a raimp eus an amzer-ze kinniget deomp evit netra ? War beseurt tachenn e labourimp ? Un dra...\nKoñkourioù ha prizioù : ur c’hleñved bedel ? Kan ar Bobl : ur mennozh ganet e penn Polig Montjarret pa oa e Bro-Gembre o welet live sonerezh an dud a sone hag a gane tonioù hengounel. Hiziv an deiz zo kanerien ha sonerien a-vicher, a zo trement, evit ul lodenn vras anezho dre ar...\nD’an 9/1 e embanne ar gouarnamant ar reolenn nevez a-fet tizh war an hentoù broadel, 80km/e e plas 90. Chalet eo ar gouarnamant dre ma ne zigresk ket mui an niver a dud lazhet war an hent. E 1972 e oa 180 000 den lazhet, kement ha poblañs kêr Mazamet. Gant ar bloavezhioù e oa...\nEus Melran da Vaod\nE Melran he deus kroget Virginie Letort gant he hent war-zu an ekologiezh, krouet ur gevredigezh e 2016, « Dans l’Ensemble », hag ijinet “La Recyclette” , ul loch e-lec’h ma c’hell an holl dont da lakaat an holl vinvioù n’o deus ket ezhomm ken ha kemer lod all, evel ma fell...\nSine : M\nM ur film sevenet gant Sara Forestier (2017) Gant : Sara Forestier, Redouanne Harjane, Jean-Pierre Léaud (1e40) C’hoant he deus Sara Forestier da soviñ an dud, da soviñ ar bed. Beteg hec’h ivinoù e trid an c’hoant-se enni. Er film L’esquive, bet sevenet gant...\nWar glask ur plas\nUn nebeud bloavezhioù zo e oa meur a gevredigezh e Kemper, c’hoant ganto kenlabourat war dachenn an adimplij, ar rannañ objedoù deuet da vezañ didalvez. Lod, evel “Treuzkemm” o deus kavet ur plas en Erge-Vihan, war hent Rosporden. Lod all, evel “Kêr Lodenna” a zo c’hoazh o...\nDerc’hel d’ar vuhez war ar mae...\nAozet eo an tiriad hervez broioù zo, evit Breizh (4) e konter 21 anezho, sikouret gant arc’hant Europa dre steuñvoù Feader, Feder pe c’hoazh Feamp. E Breizh en deus galvet ar C’huzul Rannvro an aozadurioù da ginnig raktresoù evit talvoudekaat an intruduoù bet kemeret gant an eil...\nGraet eo e dalaroù gant ar bloavezh kozh : skuizh a-walc’h ’vedomp deuet da vezañ gantañ ! Re a “drumperezhioù”, re a zour-beuz e kalz broioù, ha re a dan-gwall e broioù all. Re a dud war an heñtoù ha war ar morioù, o klask saveteiñ o buhez. Re a c’haou e komzoù Trump,...\nBannoù treset : n’eus ket ? Troidigezhioù, met nebeutoc’h eget mare Yann-Fañch Jacq hag an Here. Ha koulskoude e vez lennet kalzig a seurt lennegezh gant ar re yaouank… hag ar re all ! Er bloavezhioù 1970 en doa embannet Yann-Fañch Jacq bannoù treset “Buddy...\nLenn ha skrivañ e brezhoneg hiziv E penn-kentañ ar skolioù Diwan e oa bet krouet buan a-walc’h ti-embann An Here, gant Martial Menard ha Daniel an Doujet. Mod-se oa bet e pep skol Diwan, gourc’hemennet dre ret, ur bern levrioù e brezhoneg : troidigezhioù dreist-holl, bannoù...\nSine : L’intelligence...\nL’INTELLIGENCE DES ARBRES Un teulfilm sevenet gant : Julia Dordel ha Guido Tölke (2017, 1e20) E-pad milvloaziadoù en doa bevet mab-den e-kreiz an natur, e-kreiz ar gwez, e-kreiz ar plantaj a beb sort a greske war an douar. Mez e-pad un amzer hirroc’h...


Arnodskridoù - Pierrette Kermoal\nEmbannet e levrioù\nA-youl ar Gwent,\nStudienn eus an dastumad Barzhonegoù, gant Roparz Hemon, eus ar barzhonegoù sinet Gawain, hag eus an aozadur savet gant Roparz Hemon diwar Bedergwerzennoù ar barzh persat eus an 11vet kantved, Omar C’hayyam – Aber 2009.\nAr studienn glok-mañ, studienn digent (ha dieil), a bled gant hollad barzhonegoù Roparz Hemon, lakaet a-geñver an eil re gant ar re all, ha lec’hiet en o endro istorel. Ouzhpenn reiñ da anaout ha da dañva arz ar barzh, seurt diarsell a lak anat sturiennoù e breder, hag a ziskouez penaos e vezont pinvidikaet ha donnaet a-hed ar bloavezhioù.\nA-youl ar Gwent a ginnig d’al lenner dizoleiñ bed Roparz Hemon : an avel, an arvont, an hunvre, ar gwengeloù iwerzhonat astreset gantañ, hiraezh an harluad, ar gloazioù, hag ivez orged ar barzhonegoù sinet Gawain, ha bepred atersoù enkrezet ar c’hrouer…\nBarzhonegoù : un oberenn hepken, pe ziv ? Sed aze ar goulenn a sav Pierrette Kermoal war dreuzoù he oberenn. Rak e 1943 e voe embannadur kentañ holl varzhonegoù Roparz Hemon. Un eil a voe e 1967, kaset gant Al Liamm, hag a adkemer hini 1943 en ur ouzhpennañ ar barzhonegoù embannet etre 43 ha 67.\nI- Hent ar varzhoniezh\nAmveziadoù da vare embannidigezh Barzhonegoù\nUr framm helavar\nPirc’hirin ar Mor, ha barzhonegoù all : petra eo ar varzhoniezh ?\nAr frailh er voger aour… :\n– D’ur plac’h yaouank o kutuilh bleunioù da serr-noz\n– Al Lestr\nLazhadenn Unvab Aife : atebegezh an den.\nGwarizi Vras Emer : etre galv an douar ha galv an neñv. En div varzhoneg diwezhañ-se awenet gant ar wengelouriezh iwerzhonet, e tiskar ar barzh mojenn an haroz.\nBarzhonegoù 1943 : Barzhoniezh hag Istor\nII – Mouezh un ene gloazet\nAr bloaz 1967\nTrizek barzhoneg ouzhpennet\n“Ha sed ez out un estren ‘barzh da vro…” : Kanenn evit Deiz an Anaon ha Galv ar bezioù\nPlac’h Askalot : en ur bed a sonerezh…\nHiraezh an harluad : Porzh\nKimiad ar barzh : Abardaevezh Sul en Hañv hag Ar melezour\nEn tu-hont d’ur varzhoniezh nesaelour\nIII – Kejadenn lennegel\n“Diwar Omar C’hayyam…”\nUn aozadur kinniget gant Roparz Hemon diwar Bedergwerzennoù Omar C’hayyam, a oa bet embannet e saozneg e 1859. Dre arverañ ur gwerzaouiñ azasaet diwar hini ar c’hrennvrezhoneg, en deus gouezet ar skrivagner lakaat da glevout e brezhoneg heklev ar varzhoniezh persat.\nEn dezrann a ra eus ar Pedergwerzennoù, e tiskouez Pierrette Kermoal penaos eo kar preder ar barzh persan eus an 11vet kantved ha hini krouer al lennegezh vrezhon arnevez, en 20vet kantved.\nIV – Kanenn d’ar Garantez\n“M’he dije va c’halon ezhomm eus un doue…”\nDindan anv-pluenn Gawain, e oar Roparz Hemon ezteurel blizoni hag angerzh.\n1- Taolenn an dastumad Pirc’hirin ar Mor ha barzhonegoù all, Gwalarn 55, 1933\n3- Barzhonegoù 1943 (lakaet diouzh urzh an amzer)\n4- Barzhonegoù Léon Jason, savet gantañ derc’hent an deiz ma voe fuzuilhet\n5- Ar gwerzaouiñ e krennvrezhoneg, skouer glasel tennet eus Buhez mab-den\nLiorzh al Lennegezh\nDastumad arnodskridoù a-zivout al lennegezh vrezhon hag oberennoù eus lennegezhioù estren, Aber 2006.\nEn o zouez : studienn glok eus C’hoariva Roparz Hemon.\nRoparz Hemon, al lavar hag an Istor : Tangi Kerviler\nPiv eo Nomenoe ?\nAn eskemm dic’hallus, pe c’hwitadenn al lavar e-barzh Ar Follez Yaouank, gant Meavenn\nArvezioù eus c’hoariva Roparz Hemon\nAr Pezh Aour ha diac’hinad ar Barzhaz Breizh\nGwalarn : eskoradur ul lavar rez, Ar Follez Yaouank, Mari Vorgan, Ar Pezh Aour\nBrassell war Istor Gwalarn\nGwalarn : an dic’hallus a zeu da wir\nHag ar surrealouriezh ?\nHon lennegezh er bed\nAngerzh ar “Vretoned vat”\nMenegva ar skrivagnerion\nMenegva an oberennoù\nUn Ene Tan, (priz Per Roy 2003 roet gant Kevredigezh Ar Skrivagnerion Vrezhon)\nSed a lavaras Erwan Vallerie da geñver roidigezh ar Priz da bPierrette Kermoal e Naoned d’ar 05 Kerzu 2003 : “Ne gredan faziañ pa lavaran ez eo al levr-mañ, e brezhoneg, al labour skridvarnerezh dizilerc’h kentañ gouestlet d’un aozour brezhonek. […] Setu ma kinniger dimp erziwezh un dezvarn diles diwar-benn romantoù ha kevellennoù Roparz Hemon, ha n’eo ket ur savboent breudvellel (kanmeul pe flemmskrid) a-zivout e vennozioù politikel, e labour a yezhoniour, pe e embregadenn da savelañ ar yezh arnevez. Poent e oa degas dimp da goun e oa Roparz Hemon skrivagner a-raok pep tra, hag e oa an disterañ tra gwelout e levrioù evel pezhioù a lennegezh da gentañ holl…”\nStudienn glok eus oberennoù Roparz Hemon e komz-plaen, romantoù ha kevellennoù, Preder 2002.\nAr veziadegezh hep an Istor : Nenn Jani\nDegas urzh zo degas ster : brassell war an tri dastumad kevellennoù embannet gant Roparz Hemon : Kleier eured, War ribl an hent, Ho kervel a rin en noz.\nRouanez e galon, pe reveulzi e Sant Sulpis.\nLaerezh avel ?\nAloubiñ petra ?\nHande ar sorserezed\nAn horolaj na sone ket an eur.\nMari Vorgan, pe al lavar prizoniet.\nEus Mari Vorgan d’Ar pezh aour : trec’h al lavar.\nAn Tri Boulomig kalon aour n’int ket c’hoarielloù evit ar vugale !\nPoanioù spered an istorour aketus, pe penaos lugañ a-zevri en ur romant an dud a volontez vat : Tangi Kerviler.\nEus Gwarizi vras Emer da Vari Vorgan (arnodskrid embannet gant Preder e 1968).\nGwalarn hag ar vojennouriezh hengeltiek : Youenn Drezen ha Roparz Hemon. (Testenn embannet war Emsav, hag adembannet gant Al Liamm e 1978).\nEus Gwarizi Vras Emer da vMari Vorgan, Preder 1968.\nUn hir a varzhoneg diouzh un tu, Gwarizi Vras Emer (1944), a zanevell un darn eus istor Kouc’houlin, haroz brudetañ ar wengelouriezh iwerzhonat, ha diouzh an tu all ar romant Mari Vorgan, savet e 1948 hag embannet e 1962.\nPierrette Kermoal a lak a-wel kerentiezh frammoù an div oberenn : dodennoù, tudennoù. Diskouez a ra penaos e tiskar Roparz Hemon mojenn an haroz salver, er varzhoneg, tra ma sav er romant kudenn al lavar, dodenn diazez Gwalarn.\nE kenlabour gant skrivagnerion all :\nDre Lennegezhioù ar bed, Aber 2011\nUr gantreadenn lennegel dre ar bed eo a ginnig an dastumad-mañ savet gant lies skrivagner : eus Breizh da Japan, en ur dremen dre Hungaria, Ukraina, Hellaz, Frañs, Iwerzhon, Bro-Saoz, Ar C’hebeg, Israel, Zeland-Nevez, ar Stadoù-Unanet…hervez ar c’hejadennoù, an degouezhioù, ar fromadennoù…\nTaolenn ar skridoù savet gant Pierrette Kermoal\nOrinelezh ar Barzhaz-Breizh\nAr c’hantolioù a zevo penn-da-benn (Les braises – A gyertyák csonkig égnek), Sándor Márai\nSeizhene Aten (Les sept vies des chats d’Athènes – Oι Eφτάψυχες των Αθηνών), Takis Theodoropoulos\nUn tiegezh hag an ozhac’h, Mevel ha matezh (A House and its Head, Manservant and Maidservant) : ar bed hervez Ivy Compton-Burnett\nKevrin en Iwerzhon, diwar-benn (La pêche au saumon – The All of it), Jeannette Haien\nLydia Cassatt o lenn ar gelaouenn veure (Lydia Cassat Reading the Morning Paper), Harriet Scott-Chessman\nAn hañvezh kent hañvezh ar garantez (The Summer before the Summer of Love), Marly Swick\nBed argemmus an entremar e kevellennoù Katherine Mansfield\nErnest Blumenfeld ergerzher an dianav : Karantez trumm (L’amour soudain), gant Aharon Appelfeld\nEmbannet gant kelaouennoù\nWar Emsav :\nA-zivout Hervelina Geraouell, gant Abeozen, 1976\nA-zivout Nenn Jani, gant Roparz Hemon, 1975\nAn dour en-dro d’an inizi, gant Youenn Drezen, 1975\nUr ger c’hoazh a-zivout Youenn Drezen, 1975\nWar Aber :\n– “Gant meurdez heson an tonnoù nozel”, a-zivout an arvest Les Païens, kinniget gant Strollad ar Vro Bagan war erinoù Meneham, 2015\n– “Hag anaout a rit Malmanche ?”, a-zivout Gwreg an Toer ha Marvailh an Ene Naonek, arvest kinniget gant Ar Vro Bagan, 2014\n– “Perak Malmanche ?”, 2014\n– “Tudennoù merc’hed e c’hoariva Tangi Malmanche – I, – II, – III”, 2014\n– “Bengasaouriezh, e c’hoariva Malmanche ?”, 2013\n– “Kou, Malmanche, hag ar chapelioù”, 2012\n“Ha ma lennfemp ar Barzhaz Breizh ?” : An Aotrou Nann hag ar Gorrigan, 2014\n– “Mojenn ha kan a van…”, a-zivout Porzh, gant Roparz Hemon, 2013\n– “Da saludiñ Roparz Hemon”, 2012\nPiv eo Argantael ?, 2012\n“Mojenn ha kan a van… “, pe Aber hag an Istor, 2012\n– “Perak an arz e romant Youenn Drezen ?, 2012\n– “Ma vijemp chomet…”, 2011\n“Addizoleiñ hon c’hoariva” : Gorsedd Digor, Dogan, Nomenoe-oe !, 2011\n“Lennegezh er skingomz”, a-zivout pezhioù-c’hoari Meavenn skrignet war Roazhon Breizh, 2001\nAr morc’hed : “benevelouriezh hag hollveziadelezh”, 1976\n“Roll diazez ar c’hizhier e diorreadur an denelezh”, a-zivout Vie et points de vue philosophiques d’un chat, 2015\n“Gorsedd Digor en Iwerzhon ? nemet e ve lein an dac’hig ?”, a-zivout Chaokañ mizer (The Poor Mouth – An Béal Bocht), 2014\n“Bizoned, kentoc’h eget saout !”, (Les bisons de Broken Heart – Buffalo for the Broken Heart), 2013.\n“Amjestregezh Emilienne”, penndudenn Traezhenn Oostende, 2010.\n“Kouviadenn, da Bask”, ur romant gourzhtrous ? (The Easter Party), 2010\n“N’omp ket ganet da vezañ pesketaerion, te ha me” : a-zivout Entre ciel et terre (Himnaríkí og helvítiti), 2010\nEnkrez an dic’hoanag : An hañv tremenet (I fjor sommer) , 2009\nDigoradur da Itron Varia Garmez (Aber 2012).\nPierrette Kermoal a zeskriv da gentañ dehentadur dic’hortoz Youenn Drezen eus Pont-‘n-Abad da wGwalarn.\nAr romant a liv enkadenn ar bouedvirerezh er Vro Vigoudenn, er bloavezhioù 30. Ar feulster a ren, ar moustrerezh, ar reuzeudigezh. Hag ar benndudenn, Paol Tirili, a venn kizellañ un delwenn : hini Itron Varia Garmez. Perak an arz, e seurt amveziadoù ? Hag un doare da zienkañ e ve ? Pe un andon a c’hoanag ? Ha ster a ro da vuhez mab-den ? “Krouiñ a raen un dra bennak”, eme Baol Tirili o kounañ ar mare ma c’halle labourat war e zelwenn. “Talvout a raen d’un dra bennak. Un den e oan.” Lec’h an arz er gevredigezh hag e c’halloud da gemm ar bed zo unan eus dodennoù diazez skrivagnerion Gwalarn.\n“Marie ai num…” Kinnig Laeoù Marie de France (Aber 2011)\nPiv oa Marie ? Eus ar skrivagnerez ne anevezer ket nemeur a dra, nemet he deus labouret evit roue ha rouanez Bro-Saoz, hag o diduet, int hag o lez, gant he Laeoù, awenet, emezi, gant marvailhoù Breizh. Ha brezhoneg a ouie ? Diaes eo ijinañ ar c’hontrol. E romaneg eo e skrive avat – a oa yezh ar vrientinion en 12vet kantved, en tu-hont da Vor-Breizh. Nav c’hantved goude ez omp ken plijet-all gant he Laeoù, a zegas ouzhpenn dimp-ni Breizhiz heklev prizius hon lennegezh kozh dianket.\nGorsedd-Digor, oberenn a vremañ\nDigoradur evit Gorsedd-Digor, gant Jakez Riou (Aber 2010).\nGorsedd-Digor ? Ur flemmskrid dirollus a ra al lu gant Drouized, barzhed, hag henvoazelourion a bep seurt a baote e 1929 p’eo bet embannet ar pezh-c’hoari. Dindan ar fent avat, ez eus un dezrann pizh ha kriz eus o albac’hennoù droch, marvus evit ar yezh hag al lennegezh a embannont “difenn”. Pierrette Kermoal a ziskouez soutilderioù un oberenn a glot c’hoazh, peurglok, gant hon amzer !\nNomenoe, an tremeniad\nDigoradur da Nomenoe-Oe ! , pezh-c’hoari gant Jakez Riou (Aber 2010).\nUr gouel bras a aozer e Redon en enor da Drec’hour Meur Ballon, Nomenoe, a zieubas Breizh diouzh galloud ar Franked, en ur flastras anezho, e 845. Gortoz a reer en aner avat : evel Godot, Nomenoe ne zeu ket…\nHa pa zeu, a-benn ar fin, ez eo e-unan, war droad, lous ha skuizh. Ha komzoù dic’hortoz a zistag : “… Nomenoe zo henozh kement Breizhad kalonek en deus argadet evit ar vro.”\nHa diskaret-mik, skarzhet da vad, mojenn an Haroz hag ar Salver !\nNomenoe-Oe ! a voe embannet evit ar wech kentañ e Brest e 1941.\nKentskrid da Tangi Kerviler gant Roparz Hemon (Aber 2007)\nTangi Kerviler n’eo ket ur romant istorel, daoust d’ar pezh a soñj da gentañ al “lenner deboner”. E gwir, Roparz Hemon a ziskar ennañ meizadoù faos an “istor”, hag a sav ar goulenn a zo e kalon e obererezh ha hini Gwalarn : petra eo an Istor ? petra eo krouiñ Istor ?\nTangi Kerviler zo maen-alc’houez oberenn Roparz Hemon.\nLes Païens, pe galloud hud al lavar\nDigoradur evit Les Païens, gant Tanguy Malmanche, Aber 2015\nDre nerzh o lavar krouus, ha dre se hepken, div vaouez hep galloud, Del, ar bennhêrez, ha Fant, an arlezadez, a lak brall e bed kriz ha sonnet ar gêriadenn, ur bed didruez ma ren ar wazed.\n…ha setu ma kejas Tanguy gant Pierre\nKentskrid evit Les Androgynes, gant Tanguy Malmanche, Aber 2015\nIstor Pierre Abélard a ro tro da vMalmanche da blediñ gant dodennoù arreadek en e oberennoù : ar revelezh, ar pec’hed orin, natur an den… , desteriadur testenn ar Bibl, ez eo boas da atersiñ.\nDigoradur da La Légende de Saint Tanguy ha La Maison de Cristal, Aber 2014\nDaou bezh-c’hoari diembann gant Tanguy Malmanch\nPierrette Kermoal, en digoradur a sav d’an daou bezh-c’hoari-se, a ziskouez lec’h Malmanche en argerzh a gasas, eus Kervarker da Walarn, da savelañ al lennegezh vrezhon arnevez. Tonkus eo bet roll Tanguy Malmanche, a anad evel diaraoger Gwalarn.\nEn daou bezh-c’hoari-mañ ez arver Malmanche un tun boas dezhañ : diwar mojennoù anavezet mat – amañ mojenn Sant Tangi ha mojennoù Brekilien – e stign kudennoù hollveziadel, pe re e amzer.\nFlemmskridoù (embannet war Aber)\nLennegezh ha kegin, 2012\nEn amboaz da ziskouez, d’ar re na ouzont ket, ez eus tu da arverañ ur ger en e ster kewer, met ivez en e ster ankewer. Da skouer, ‘fetis’ ne dalvez ket hepken evit ar soubenn ma c’hell al loa chom sonn !\nPerak ket Jane Birkin ?, 2009\nA-zivout roidigezh Kolier an Herminig da… Mona Ozouf !\nSavboent war ‘Orin ar bed’ (an daolenn), 2007\nUr vaouez hep penn direet d’ur rev digor-bras, petra ‘dispac’hel’ eno ?\nAtoriñ evit tarvañ, 2005\nDa heul ur “brezegenn” diwar-benn arver ar brezhoneg er skolioù divyezhek hag e Diwan, prezegenn distaget gant un danvez doktorez a venn kavout ur stael en UBO : “nebeutoc’h zo muioc’h ha gwelloc’h eget kalz.” Pierrette Kermoal a ra al lu gant tagadennoù feuls ar “brezegennerez” a-enep Diwan.\nAngerzh ar Vretoned vat, 2005\nProuiñ ez eo al lennegezh vrezhon ur “gwir” lennegezh ; prouiñ ez eo ar brezhoneg ur “gwir” yezh ; prouiñ n’eus rebech ebet d’ober dimp, n’omp kablus a netra… Hogen, da pe vad klask prouiñ un dra bennak da dud n’o deus ket c’hoant e ve prouet dezho ?…Hag ouzhpenn se, n’hon eus netra da brouiñ !


KDSK, Centre de Ressources Culturelles CeltiquesThesaurus : Strollad tud\n= Tud (strollad tud); Personne (groupement de personnes)\nSkiantoù kevredigezhel > Kevredadouriezh - Kevredigezh > Framm ar gevredigezh > Strollad tud\nDocuments liés : [152 document(s)]\n[Foto] C'hoari Breizh. C'hoari kilhoù "An Alez a dro". / [Disanv] (Luc'hskeudennet gant). - - KDSK_SAE_Lodad01B0068_P.jpg\nhttps://quillesduleon.jimdo.com/f%C3%AAte-de-la-bretagne-26-mai-2019/war-ar-roll-programme-de-la-f%C3%AAte/dimanche-26-mai/ ; https://jeuxbretons.bzh/deux-jeux-de-quilles-vraiment-etonnants\n[Foto] Dileuriadur-rannvro Breizh e Barselona. Strollad tud o kerzhout en ur stared diouzh noz. / [Disanv] (Luc'hskeudennet gant). - - KDSK_SAE_Lodad01B0176_P.jpg\n[Foto] Dileuridi Unvaniezh ar Gelennerien Brezhoneg (UGB) degemeret gant William Marois, Rektor akademiezh Roazhon, d'an 12 a viz C'hwevrer 1999 : Armelle Ar C'hozh (Ploveur), Maoris Jouanno (Pondivi), Paol Mingant (Brest), Stefan Alliot (Sant Brieg) ha Jañ-Do Robin (Lannuon). / [Disanv] (Luc'hskeudennet gant). - - KDSK_SAE_Lodad01A0547_P.jpg\n[Foto] Emvod gant tud tro-dro d'un daol. / LAINE Noël (Luc'hskeudennet gant). - - KDSK_SAE_Lodad01A1517_P.jpg\n[Foto] Emvod gant tud tro-dro d'un daol. / LAINE Noël (Luc'hskeudennet gant). - - KDSK_SAE_Lodad01A1516_P.jpg\n[Foto] Emvod gant tud tro-dro d'un daol. / LAINE Noël (Luc'hskeudennet gant). - - KDSK_SAE_Lodad01A1515_P.jpg\n[Foto] Emvod gant tud tro-dro d'un daol. / LAINE Noël (Luc'hskeudennet gant). - - KDSK_SAE_Lodad01B0640_P.jpg\n[Foto] Emvod gant tud tro-dro d'un daol. / LAINE Noël (Luc'hskeudennet gant). - - KDSK_SAE_Lodad01B0641_P.jpg\n[Foto] Emvod Skol an emsav. / [Disanv] (Luc'hskeudennet gant). - - KDSK_SAE_Lodad01B0375_P.jpg\n[Foto] Emvod Skol an emsav. / [Disanv] (Luc'hskeudennet gant). - - KDSK_SAE_Lodad01B0385_P.jpg\n[Foto] Impijidi pe izili Skol an Emsav. Mare diskuizh . / [Disanv] (Luc'hskeudennet gant). - - KDSK_SAE_Lodad01A1111_P.jpg\n[Foto] Kalz a dud o tebriñ en ur gouel pe ur c'hendalc'h ? / [Disanv] (Luc'hskeudennet gant). - - KDSK_SAE_Lodad01B0881_P.jpg\n[Foto] Manifestadeg galvet gant Unvaniezh ar Gelennerien Brezhoneg hag an APEEB, miz Here 1995. / [Disanv] (Luc'hskeudennet gant). - - KDSK_SAE_Lodad01A1232_P.jpg\n[Foto] Salioù kevredigezhel Skol an Emsav, 8 straed Hoche, Roazhon. An implijidi war o lec'h labour. / [Disanv] (Luc'hskeudennet gant). - - KDSK_SAE_Lodad01B0390_P.jpg\n[Foto] Skol an Emsav. 10 [= dekvet] dael, 1980. / [Disanv] (Luc'hskeudennet gant). - - KDSK_SAE_Lodad01B0566_P.jpg\n[Foto] Strollad tud dirak un iliz. / [Disanv] (Luc'hskeudennet gant). - - KDSK_SAE_Lodad01B0042_P.jpg\n[Foto] Strollad tud en ur sal-gelenn. / [Disanv] (Luc'hskeudennet gant). - - KDSK_SAE_Lodad01A0127_P.jpg\n[Foto] Strollad tud yaouank o prientiñ un enrolladenn (abadenn radio ? kasedig-klevet ? ). / Skol an Emsav (Luc'hskeudennet gant). - - KDSK_SAE_Lodad01B0095_P.jpg\n[Foto] Strollad tud. - KDSK_SAE_Lodad01A0139_P.jpg\n[Foto] Taol divontañ plakenn straed Gambetta, e Roazhon, 1997. / [Disanv] (Luc'hskeudennet gant). - - KDSK_SAE_Lodad01A1479_P.jpg\n[Foto] Taol divontañ plakenn straed Gambetta, e Roazhon, 1997. / [Disanv] (Luc'hskeudennet gant). - - KDSK_SAE_Lodad01A1480_P.jpg\n[Foto] Taol divontañ plakenn straed Gambetta, e Roazhon, 1997. / [Disanv] (Luc'hskeudennet gant). - - KDSK_SAE_Lodad01A1481_P.jpg\n[Foto] Taol divontañ plakenn straed Gambetta, e Roazhon, 1997. / [Disanv] (Luc'hskeudennet gant). - - KDSK_SAE_Lodad01A1475_P.jpg\n[Foto] Taol divontañ plakenn straed Gambetta, e Roazhon, 1997. / [Disanv] (Luc'hskeudennet gant). - - KDSK_SAE_Lodad01A1476_P.jpg\n[Foto] Taol divontañ plakenn straed Gambetta, e Roazhon, 1997. / [Disanv] (Luc'hskeudennet gant). - - KDSK_SAE_Lodad01A1477_P.jpg\n[Foto] Taol divontañ plakenn straed Gambetta, e Roazhon, 1997. / [Disanv] (Luc'hskeudennet gant). - - KDSK_SAE_Lodad01A1486_P.jpg\n[Foto] Taol divontañ plakenn straed Gambetta, e Roazhon, 1997. / [Disanv] (Luc'hskeudennet gant). - - KDSK_SAE_Lodad01B0096_P.jpg\n[Foto] Taol divontañ plakenn straed Gambetta, e Roazhon, 1997. Strollad tud o komz dirak ar plakenn lakaet e-plas kouent ar Gordennerien, straed Victor Hugo. / [Disanv] (Luc'hskeudennet gant). - - KDSK_SAE_Lodad01A1482_P.jpg\n[Foto] Ti-kêr ha plasenn an Ti-Kêr, e Roazhon. / [Disanv] (Luc'hskeudennet gant). - - KDSK_SAE_Lodad01B0079_P.jpg\n[Foto] Tiez en ur c'harter. / [Disanv] (Luc'hskeudennet gant). - - KDSK_SAE_Lodad01B0138_P.jpg\n[Foto] TV Breizh, An Oriant, Miz Gouere 1999. A-raok loc'hañ ar chadenn (Lid-digeriñ d'ar 1añ a viz Gwengolo 2000). / [Disanv] (Luc'hskeudennet gant). - - KDSK_SAE_Lodad01A0575_P.jpg\n[Foto] TV Breizh, An Oriant, Miz Gouere 1999. A-raok loc'hañ ar chadenn (Lid-digeriñ d'ar 1añ a viz Gwengolo 2000). / [Disanv] (Luc'hskeudennet gant). - - KDSK_SAE_Lodad01A0576_P.jpg\n[Foto] TV Breizh, An Oriant, Miz Gouere 1999. A-raok loc'hañ ar chadenn (Lid-digeriñ d'ar 1añ a viz Gwengolo 2000). / [Disanv] (Luc'hskeudennet gant). - - KDSK_SAE_Lodad01A0577_P.jpg\n[Foto] TV Breizh, An Oriant, Miz Gouere 1999. A-raok loc'hañ ar chadenn (Lid-digeriñ d'ar 1añ a viz Gwengolo 2000). / [Disanv] (Luc'hskeudennet gant). - - KDSK_SAE_Lodad01A0578_P.jpg\n[Foto] Un ti-gar SNCF. / [Disanv] (Luc'hskeudennet gant). - - KDSK_SAE_Lodad01B0112_P.jpg\n[Foto] Un ti-gar SNCF. / [Disanv] (Luc'hskeudennet gant). - - KDSK_SAE_Lodad01B0074_P.jpg\n[Foto] Ur marc'had, plasenn al Lisoù, e Roazhon. / [Disanv] (Luc'hskeudennet gant). - - KDSK_SAE_Lodad01B0106_P.jpg\n[Foto] Ur marc'had, plasenn al Lisoù, e Roazhon. / [Disanv] (Luc'hskeudennet gant). - - KDSK_SAE_Lodad01B0103_P.jpg\n[Foto] Strollad tud o tañsal. / [Disanv] (Luc'hskeudennet gant). - - KDSK_SAE_Lodad01A0134_P.jpg


Pajenn:Herri - Skrituriou sakr - Exod, 1861.djvu/128 - Wikimammenn\nPajenn:Herri - Skrituriou sakr - Exod, 1861.djvu/128\n16. Ha pa ho pezo he lazet, e kemerot euz he c’hoad, hag her skuillot tro-var-dro ann aoter.\n17. Ar maout a zraillot neuze a dammou, hag o veza goualc’het ar bouzellou hag ann treid, e lekeot anezho var ar c’hik draillet ha var ar penn.\n18. Hag e kennigot ar maout oc’h he zevi enn he bez var ann aoter ; rak sakrifis ann Aotrou eo, hag ar zakrifis a c’houes vad evit ann Aotrou.\n19. Kemer a reot ivez ar penn-denved all, hag Aaron hag he vugale a bozo ho daouarn var he benn.\n20. Ha pa ho pezo lazet anezhan, e kemerot euz he c’hoad hag hen lekeot var vek skouarn zeou Aaron hag he vugale, ha var veudou ho dourn hag ho zroad deou, hag e skuillot ar rest euz ar goad var ann aoter tro-var-dro.\n21. Kemer a reot ivez euz ar goad a zo var ann aoter, hag euz eol a zakradur, hag e taolot anezho gant eur sparf var Aaron hag he zillad, var he vugale hag ho dillad. Hag o veza ho sakret hi hag ho dillad,\n22. E kemerot soa ar penn-denved, al lost, ar zoa a zo var ar bouzellou, lienen-ghik ann avu, ann daou lunac’h hag al lard a zo var-n-ezho, hag ar skoaz zeou, dre’n abek ma’z eo maout ar zakradur.\n23. Kemer a reot ivez eunn tamm euz a eur bara, eur voastel goloet gant eol, eur guign euz a baner ar baraou dic’hoell a zo bet lekeat dirag ann Aotrou.\n24. Hag e lekeot ann traou-ze holl var zaouarn Aaron hag he vugale, hag e santifiot anezho, o sevel ar profou-ze dirag ann Aotrou.\n25. Ho c’hemer a reot adarre holl euz a dre ho daouarn, hag ho dêvot var ann aoter e sakrifis-losk, da\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/128&oldid=114927 »\nKemmoù diwezhañ degaset d'ar bajenn-mañ d'an 4 Ebr 2018, da 16:05.


Sylvanus Olympio (6 a viz Gwengolo 1902 - 13 a viz Genver 1963) a oa ur politikour ha prezidant kentañ Togo. Ar c'hentañ eus ar brezidanted afrikan drouklazhet gant sistem ar Françafrique e oa.\nGanet e voe Sylvanus Épiphanio Olympio e Kpando, e lodenn alaman Togo hag a zo e Ghana bremañ. Genedik e oa eus ur familh kenwerzherien binvidik. Studiañ a reas er c'hentañ derez er Gefrifi gatolik alaman hag er skol drevadennel gall, hag en eil derez en ur skol saoznek e Kpando (hag a oa deuet da vezañ an Togo vreizhveurat goude ar Brezel-bed kentañ). Kuitaat a reas Afrika e 1920 evit mont da Londrez lec'h ma tremenas al London Matriculation (kevatal d'ar vachelouriezh) hag e 1926 e voe diplomet en armerzh er London School of Economics hollvrudet. Kenderc'hel a reas goude gant studioù gwir etrebroadel e Dijon e Bro-C'hall hag e Vienna en Aostria. Distreiñ a reas da Afrika ha labourat a reas adalek 1932 evel pennrener an United Africa Company (UAC), un iskevredad eus stroll Unilever en takad gallek.\nE 1956 e reas daou dra ar galloud gall e Togo : envel a reas Nicolas Grunitzky da gentañ ministr Togo, ha tennañ a reas e wirioù keodedel da Sylvanus Olympio. D'ar c'houlz-se e oa Togo un tiriad e dalc'h ar Broadoù Unanet ha fiziet e velestradurezh da Vro-C'hall. E 1958 en em gavas Olympio Kentañ Ministr goude ma voe aozet dilennadegoù evit nevesaat Bodadenn Togo. C'hoantoù Olympio a oa mont war-zu an dizalc'hiezh ha derc'hel darempredoù mat gant Bro-C'hall evit bezañ skoazellet a-enep mennozhioù Kwame Nkrumah, prezidant Ghana, hag a oa e soñj stagañ Togo ouzh e vro evit adunaniñ ar bobl Ewe. Goude dizalc'hiezh Togo e voe Prezidant kentañ ar Stad nevez adalek an 9 a viz Ebrel 1961: trec'h e voe war Nicolas Grunitzky en dilennadeg. E-touez prezidanted Stadoù nevez dizalc'h Afrika bet trevadennet gant Bro-C'hall e oa Sylvanus Olympio ur politikour dibar dre na oa na gallgar evel Félix Houphouët-Boigny na gallgas evel Ahmed Sékou Touré.\nD'an 13 a viz Genver 1963 e voe lazhet gant ur strollad soudarded e-kerzh un taol-Stad. Emmanuel Bodjollé hag a oa e penn ar strollad-se a voe e penn Togo e-pad daou zevezh a-raok leuskel plas da Nicolas Grunitzky. Luziet e chom marv Olympio : lazhet e vije bet dirak kannati ar Stadoù-Unanet gant Emmanuel Bodjollé pe gant Gnassingbé Eyadéma (hemañ a embannas bout al lazher araok lavarout ar c'hontrol). E 1967 e voe kemeret ar galloud gant Gnassingbé Eyadéma dre un taol-stad a-enep da Nicolas Grunitzky. Gouel broadel Togo eo an 13 a viz Genver.\n↑ "Sylvanus Olympio", abadenn skingomz "Rendez-vous avec X", France Inter, 27 a viz Here 2001.\nAdtapet diwar « https://br.wikipedia.org/w/index.php?title=Sylvanus_Olympio&oldid=1977074 »


Atalieroù roteliñ : fardit ur rotel a-zoare !\nUn atalier roteliñ\nLe 22/04/2022 • Mis à jour le 22/04/2022 | 15h29\nPenaos fardañ e rotel, sed aze un dra hag a zo talvoudus da zeskiñ. Ha gallout a rit en ober a-drugarez da Servij Endro Kemper Breizh Izel a ginnig bep miz un atalier roteliñ. Ar pal ? Titouriñ ar re vihan hag ar re vras ha dizoleiñ an argerzh naturel-mañ. An atalieroù o tont a vo d’ar Merc’her 27 a viz Ebrel, eus 3e da 4e30 goude-merenn, d’ar Sadorn 21 a viz Mae, eus 10e da 11e30 vintin ha d’ar Merc’her 22 a viz Mezheven, eus 3e da 4e30 goude-merenn, e Kemper.\nPetra eo ar rotelerezh ?\nUn argezh naturel eo hag a zispenn an danvez organek a-drugarez da vikro ha makro-organegoù a vev en douar. Labourat a reont pa vez aer ha dour tro-dro dezho. Ha gallout a reer roteliñ pe en ur bern pe en ur roteler.\nPerak dibab ar rotelerezh ?\nEvit ho liorzh : gallout a rit fardañ ho produ strujusaus 100% naturel.\nEvidoc’h hag evit ar re all : o tigreskiñ ho lastez hag o talvoudekaat ho lastez bevzispennadus.\nEvit an endro: ur jestr simpl eo evit kemer perzh e gwarez hon endro.\nAn atalieroù roteliñ\nUr wech ar miz e vez kizidikaet annezidi an tolpad-kêrioù ouzh ar rotelerezh gant an atalieroù-se. E pelec’h staliañ e roteler ? Penaos implijout e rotel ? Petra eo ar jestroù gwellañ evit magañ mat anezhañ ? Respontet e vez d’ar goulennoù-se e pep atalier.\nDigor e vezont d’an holl ha digoust e vezont ivez. Betek 15 den a c’hall dont d’un atalier ha ret eo lakaat e anv, ar pezh a c’haller ober gant kannadourien an diorren padus. Lec’h an atalier a vez kemennet pa lakaer e anv. Pgz : 02 98 98 89 58 – atri@quimper.bzh


Pajenn:Heuriou brezonnec ha latin.djvu/251 - Wikimammenn\nPajenn:Heuriou brezonnec ha latin.djvu/251\nInstruction evit an Annonciation.\ngoad e devoa ar Verc’hes, ur buguel en pehini e crouas assambles un ene, hac an eil ferson eus an Dreindet a unissas ar c’horfic hac an ene-se gant he zivinite, o commanç neuse da veza den ha Doue assambles, hac a so galvet Jesus-Christ.\nHoguen ar Speret Santel, peguement bennac ma en deus furmet corf Jesus-Christ en cof he vam, ne de quet tad dezan evit quement-se, pe n’en deus communiquet dezan netra eus he substanç evit he furmi. Jesus-Christ en quement ha [ma ê]  den n’en deveus tad haturel ebet, nemet ur vam pehini eo ar Verc’hes Vari ; mæs en quement ha ma ê Doue, en deveus un tad pehini eo ar c’henta person eus an Dreindet, ha gant pehini eo enjandret a bep eternite hep mam ebet ive. Ne de quet couscoude na d’eo ar Verc’hes guir vam da Vap Doue abaoue ma ê den ha Doue assambles en ur memes personaij, o veza bet concevet ha ganet ganti en guirionez er galite-se ; hac evelse eo Mam da Zoue en effet. Sant Joseph n’edoa nemet tad maguer ha putatif d’hor Salver, dre ma her mague couls hac he vam, o c’hounit bouet dezo gant he etat, ha dre ma oa reputet ha tremenet evit tad dezan gant an dud pere ne anaient quet ar myster-se eus an incarnation, pe en fæçon oa bet concevet Jesus-Cbrist pehini a oboisse ive da sant Joseph evel pa vize tad propr dezan, rac ma oa pried legitim d’he vam ar Verc’hes Vari.\nPa lavarer penaus eo bet concevet Jesus-Christ dre operation pe dre vertuz ar Speret Santel, ne de quet n’en deveus an Tad hac ar Map operet ha contribuet ivez er gonception se couls hac ar Speret Santel, rac an œuvrou exterieur eus an tri ferson an Dreindet a so commun entrezo ; mæs evel m’az eo ar mysfer-ma un desteni ar vrassa eus a garantez Doue en Hon andret, eo attribuet d’ar Speret Santel, da pehini evel d’ar garantez infinit eus an Tad hac ar Map, ec’h attribuer an effejou eua ar garantez Doue, e-c’his m’at-\n↑ Moullet : ê ma.\nAdtapet diwar « https://br.wikisource.org/w/index.php?title=Pajenn:Heuriou_brezonnec_ha_latin.djvu/251&oldid=98182 »\nKemmoù diwezhañ degaset d'ar bajenn-mañ d'an 19 Gen 2017, da 18:09.


forum breiz-atao fansub\nForum Breiz-Atao Fansub :: AN OALED! Partagez |\nLerc'h ma vevoc'h : Breizh\nSujet: Da lenn Ven 20 Juil - 0:19\n'Vel laret gant an titl, kinniget vezo amañ an danvez dedennus da vezañ lennet.\nDa gentañ holl e lakfen an Hagakure pe levr ar re Samourai, dibarr evit kompren spered bro Japan hag e annezidi.\nDa eil levrioù ar skrivagner Yukio Mishima, lennet em eus nebeut gantañ met bewech ez eo bet ur wir blijadur.\nDa drede e lakfen ar gazetenn animes land, hini an hañv-mañ dreist-holl hag a vez kaoz gantañ a-zivout an tresadenoù-bev Japanaat dindan stumm dosieroù arouezius evit kompren gwelloc'h al luskad japanimation.\nSujet: Re: Da lenn Lun 23 Juil - 21:36\nBe oa un distaol dreist e Banzai games war ar mangaoù: 3 euro an tamm! ( e plas 8 pe 9 boaz). Prenet m'eus neuze (c'hoazh) Love Hina ar 5 kentañ. Ouzhpenn-se Mahoromatic an heulienn a-bez (dastumadenn gant ar manga kentañ d'eus an heulienn ennañ).\nSujet: Re: Da lenn Dim 29 Juil - 15:25\ndreist eo love hina!!!!!\nSujet: Re: Da lenn Sam 4 Aoû - 16:25\nAr gwir ganit paotr!\nSujet: Re: Da lenn Sam 18 Aoû - 19:16\nDa lenn ivez 'vit ar re dedennet gant kompren spered bro Japan: levr Musashi "levrenn ar pemp rodoù". Da lenn ivez levr Sun Tzu war "Arz ar Brezel". Krog on ganto ha plijus mat ez eo da vont gant al lennadenn.\nSujet: Re: Da lenn Dim 30 Mar - 19:48\nKenderc'hel a ran gant ma zammig droiad war douaroù Mishima, brav esplann, kinnig a ran d'ar brashañ niver da lenn d'eus outañ ne vezo ket ur c'holl amzer!\nSujet: Re: Da lenn Dim 26 Avr - 1:24\nAliañ a ran da lenn an Hagakure ivez. E lennet em eus gant addisplegoù Mishima :introduction au Hagakure. Le Japon moderne et l' éthique samouraï. Daoust d' ar spered japonat a zo enno e c' hell bezañ lennet gant an holl... Dudius-kenañ e oa evidon da nebeutañ.\nE gwirionez ne blij ket din kalz oberenn Mishima. Koulskoude e oan bet fromet o lenn un danevell skrivet gantañ : Brogarantez (Yukoku). Goude-se em eus gwelet ar film a oa bet savet gantañ.\nPrenet em eus levr Musashi ivez (levrenn ar pemp rodoù) hag ul levr diwar e benn... n' em eus ket lennet anezho c'hoazh 'vat. Ret eo din lenn levr Mishima\nan Heol hag an Dir ivez...\nSujet: Re: Da lenn Mar 28 Avr - 16:38\nLevr Mishima, An heol hag an dir a zo digomprenus evidon me...Kaoz a vez d'eus a bep seurt mennozhioù pe fromoù gant ar skrivagner, met ne vez ket anat pal an displegadenn.\nPlijet on memestra gant an danvez degaset gant Mishima, dreist holl an danevelloù. Sujedoù simpl, fromoù arouezius hag un doare skrivañ mestroniet betek penn.\nOuzhpenn da-se, ar skrivagner hag e vuhez na c'hellont bezañ komprenet nemet dre kompren ar sell degaset gant ar skridoù.\nSujet: Re: Da lenn Dim 2 Aoû - 14:59\nDa lenn, ur wech c'hoazh:\nE niverenn diwezhañ Pobl Vreizh (546-547 gouere eost 09 p.34) e oa ur pennad diwar-benn ur Japanad en deus troet levr "Mojenn ar marv hervez ar Vrezhoned arvorigat" Anatol ar Bras e Japaneg. Makoto Kemmoku eo e anv, ha tamm pe damm da memes mare ez eus bet graet troidigezh memes levr gant un plac'h, an itron Gohira he deus kemeret perzh e lidoù Gouel Erwan e Tôkyô.\nAn div droidigezh a zo bet graet diwar ar galleg.\nTrugarez da Gwenvred evit ar gemennadenn!\nSujet: Re: Da lenn\n» [Jonas Lenn] Palace Athéna\nForum Breiz-Atao Fansub :: AN OALED!\nSauter vers: Sélectionner un forum||--Kentelioù Japaneg!!!!|--doare bevañ japanaat!|--AN OALED!|--c'hoant reiñ SIKOUR|--heuliennou|--partie francophone| |--serie animé| |--Kinig/Présentation


Pajenn:Perrot - Bue ar Zent.djvu/508 - Wikimammenn\nPajenn:Perrot - Bue ar Zent.djvu/508\nD’ar 6 a vezeven war-lerc’h, e oe sakret gant arc’heskob Mayans. Er mare-ze, ne oa ket êz gouarn an Alamagn, ken lodennet ma oa etre prinsed, duked ha komted a veze dalc’h-mat o stourm an eil ouz egile.\nBoleslas, roue ar Pologn, ne baouezas ket, betek ar bla 1018, da lammat dreist harzou e rouantelez, da zismantr ar c’hêriou hag ar mêziou. Ter gwech, Herri a renkas sevel soudarded evit ober d’ezan mont war e giz. Mes a dra zur, ma c’hallas Boleslas ober kement-se a reuz, eo dre m’en em zave bepred prinsed Luxembourg, breudeur-kaer Herri, en e eneb, en eur ober evelse kalz droug d’o bro, d’o roue ha d’eze o-unan. Evel ar Pologn, an Itali ne fëlle ket d’ezi senti, hag he devoa hanvet eun den kalonek, mes kri meurbed, Arduin, markiz Ivre, da roue. Herri, goude bezan e drec’het, a oe kurunet roue an Itali gant Arnulf, arc’heskob Milan.\nEr bla 1012, ar pab Sergius IV a varvas, ha Beneat, eus familh Tusculum, a oe dibabet en e blas. Mes familh Crescenzi a hanvas eun all, Gregor. Beneat, dibabet da gentan, a oa ar pab gwirion. An impalaer Herri, gant e arme, a reas da C’hregor kemer an tec’h, ha Beneat VIII, chomet e-unan en Rom, a oe anavezet gant an holl.\nPa zigouezas Herri hag e zoudarded dirak kêr, Beneat a deuas d’e ziarbenn gant e veleien hag e bobl. Kinnig a reas d’ezan eur voul aour, eur groaz aour warnezi. D’ar 14 a viz c’bouevrer 1014, Herri a oe kurunet impalaer, en iliz-veur Sant-Per.\nArduin, o sonjal en eur vue gwelloc’h eget hini ar bed-man, a ’n em dennas en manati Fruttuaria, savet gant e\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/508&oldid=140786 »


86 M€ evit ma vo dedennet muioc’h a dud gant Breizh hag evit buhez ar sevenadur hag ar sport · Région Bretagne\nDegemer > Hon obererezhioù > Hor raktresoù meur > Hor palioù pennañ e 2020 · Rannvro Breizh > 86 M€ evit ma vo dedennet muioc’h a dud gant Breizh hag evit buhez ar sevenadur hag ar sport\nWar tachennoù ar sevenadur, an touristerezh, ar glad koulz hag ar sport hag an harp da yezhoù Breizh emaomp gant ar spered « rannvro atebek » evel ma’z eo termenet er Breizh COP. E 2020 e vo dispaket ar strategiezh evit sikour filierenn ar sinema hag ar c’hleweled dindan ar merk « Breizh Sinema ». Ur bloavezh a-bouez-bras e vo ivez evit politikerezh ar rannvro da sikour ar sport a zo bras ar cheñchamantoù ennañ abalamour da adreizh gouarnerezh ar sport. Ur sell ouzh tri ober fetis e 2020.\nhed eo domani stêrioù ar Rannvro.\nmicher arz ha 83 arbennigiezh.\n« Breizh Sinema » : ur skoazell diouzh an ezhommoù evit an dud a-vicher\nAdalek 2020 e roio ar servij rannvroel-se un tamm aezamant d’ar raktresoù filmoù, eus ar skrivañ d’ar produiñ, en ur lakaat an holl sikourioù rannvroel da vont en-dro. Harpañ a raio ivez an embregerezhioù en o strategiezhoù embreger. Kendelc’her a raio da harpañ ar gennad a-bezh e Breizh da ziorren e oberoù lies, eus ar bannañ d’ar skignañ en ur dremen dre ar c’helenn war ar skeudennoù pe glad ar filmoù.\nUl lusk nevez evit ar bageal war ar stêrioù\nDre ma’z eo kanolioù Breizh traoù a-bouez-bras evit diorren an touristerezh e Breizh emaomp o vont da reiñ lañs e 2020 d’ur galv da ziskouez e interest evit sevel oberoù a-du gant ur c’hinnig bageal nevez, digor d’an niver brasañ hag a yelo da glokaat ar c’hinnigoù a zo anezho c’hoazh. Ennañ e vo an herberc’hiañ hag ar servijoù war an douar koulz hag an ober gant ur vag disheñvel, gant energiezh tredan. Ar raktres en deus da bal, ouzhpenn-se, adkrouiñ ul liamm start etre an tiriadoù hag ar c’hanolioù, aet laoskoc’h abaoe ma’z eo aet ar bageal kenwerzh da get.\nAr glad digor d’an holl\nAdalek 2020 e vo lakaet ar pouez war lusk an « engouestl » evit an oberoù tro-dro d’ar glad, e lakaat da anavezout, e adneveziñ, hag e vrudañ. Emaomp o vont da vroudañ, dre ur galv da raktresoù, an taolioù intrudu evit kizidikaat an dud ouzh an hêrezh sevenadurel hag evit he legadiñ. Dre ma vez awenet raktresoù nevezus a-leizh gant ar glad e vo roet lañs ivez d’ur galv da raktresoù « herberc’hiañ gladek» a vefe o fal reiñ ur vuhez all da vadoù glad dibar en ur grouiñ ur c’hinnig nevez ha dedennus e-keñver degemer an dud ha didu ar weladennerien.\nAn traoù all d’ober kentañ-wellañ :\nUr Brastres rannvroel evit diorren an touristerezh hag an dudi nevez er prantad 2020-2025 a vo savet diwar ar mennozh-mañ «Identelezh ha Treuzkemmoù : talvoudoù evit buanaat ha suraat barregezh touristerezh Breizh ».\nKreñvaat kellig harpañ an dud a-vicher war an arzoù.\nBloavezh Aostralia ar su e Breizh en ur dalvoudekaat an oberoù evit sevenadur ha glad an Aborijened.\nKendelc’her da sikour micherioù an arz.


Kemper : 40 vloaz Foar an traoù kozh – actu.fr\nKemper : 40 vloaz Foar an traoù kozh\nOuzhpenn 90 diskouezer a gemero perzh e Foar an traoù kozh e Kemper, etre an 10 hag an 12 a viz Du. Evit 40 vloaz ar foar e vo aozet div ziskouezadeg.\nPublié le 9 Nov 17 à 10:36\nPhilippe Kergonna, Bernard Verlingue, Jean-Paul Alayse, Mikaël Micheau-Vernez (©Le Progrès de Cornouaille, Courrier du Léon.)\nFoar an traoù kozh e Kemper a zo brudet en diavaez eus an departamant. Ar bloaz paseet e oa deuet tost da 8000 den evit diskoachañ pezhioù arrebeuri kozh, un tapis persek, dafar ar verdeadurezh, traoù vintage pe c’hoazh kartennoù-post… Ouzhpenn 90 diskouezer eus Bro-C’hall a-bezh a zo gortozet etre an 10 hag an 12 a viz Du, e Park an Diskouezadegoù e Kemper.\nUnan eus an diskouezerien a rankfe desachañ an arvesterien: Léoda Scale. E penn stal levrioù kozh Karnak emañ, Quadr’arts Ela & Publishers. Gwerzhañ a raio levrioù brav eston skeudennaouet gant livourien Breizh penn kentañ an XXvet kantved, e-giz Mathurin Méheut, Malo-Renault, Dauchez, Geo Fourrier, Adolphe Beaufrère… Kaset e vo ganti ivez ur skouerenn eus « La Bretagne contemporaine », gant 164 litografiezh Félix Benoist. « Ur pezh mirdi eo. Léoda Scale a zo ur mailh etrevroadel », a zispleg Philippe Kergonna, aozer.\nAl livadurour Robert Micheau-Vernez\nEvit an 40 vloaz e vo div ziskouezadeg en Artimon. Mirdi ar Feilhañs a ginnig istor feilhañs Kemper, a-drugarez da 130 pezh. « C’hoant hon eus diskouez liesseurted ha spered-krouiñ feilhañs Kemper. 260 arzour o deus labouret evit feilhañsoù Kemper. E-touez ar re vrudetañ e c’heller menegiñ Mathurin Méheut ha Jim Sévellec », a ro da soñj Bernard Verlingue, ar mirour.\nMignoned ar Mirdi a vo eno ivez evit gwerzhañ o c’hatalog ha reiñ titouroù war ar pezhioù feilhañs. « N’ez eus mennozh ebet gant an dud eus pinvidigezhioù feilhañsoù Kemper, bet tapet brud ganto er bed a-bezh. Spi hon eus kaout izili nevez er gevredigezh ha dastumerien nevez », eme Jean-Paul Alayse, prezidant ar gevredigezh.\nRobert Micheau-Vernez (1907-1989) en deus krouet 140 pezh evit feilhañsoù Kemper. Posupl e vo d’an arvesterien dizoloiñ e oberennoù a-drugarez da 60 poltred eus e livadurioù, tresadennoù, skeudennoù, skritelloù, feilhañsoù… Gwelet e-giz unan eus livadourien brasañ eil lodenn an XXvet kantved, e oa dedennet-tre gant ar gouelioù breizhat. Setu neuze an tem dalc’het evit an eil diskouezadeg.\nTitouroù : Etre an 10 hag an 12 a viz Du, etre 10e ha 7e. An Artimon / Park an Diskouezadegoù, e Kemper. Philippe Kergonna : 06 63 58 45 86. 6 euro/ 10 euro an tri devezh / digoust dindan 16 vloaz.


Publié le 04/05/2020 à 09h00 • Mis à jour le 12/06/2020 à 11h20\nPenaos fardañ ur pizza hep plastik, setu difi Perynn ha Justine • © Kalanna\nHor pazioù kentañ gant ar Zero lastez : goullonderiñ ar yenerezh hag an armelioù boued evit en em rentañ kont ez eus plastik e pep lec’h ! Evit reiñ muioc’h a vlaz d’an difi, netra gwelloc’h eget fardañ pizza 100% diblastik. Setu eil rann an Difi Zero lastez.\nDifi zero lastez : ober pizza hep lastez\nPa soñjer er "Zero Lastez" ez eus un dachenn a zeu war wel diouzhtu : ar boued. Bemdez, o tigeriñ ar yenerezh eo, splann e vez goloet kement tra gant plastik: an traoù gleb, ar fourmaj, ar c'hig, met zoken ar frouezh bio hag ar boued sec'h! Traoù n'o defe ket ezhomm kaout ur pakad plastik.\nUn nebeud bloavezhioù 'zo e oa bet difennet ar seier plastik unimplij er stalioù. Poent oa !\nMet n’eo ket trawalc’h ! Ret bremañ mont pelloc’h ha tennañ ar plastik eus ar pakadurioù boued.\nKement tra a vez prenet en ur gourmarc’had pe dost a zo goloet gant un tamm plastik unimplij. Ma teuomp a benn da dennañ kuit ar plastik-se e vo bet graet ouzhpenn hanter al labour.\nEr rann-mañ ec'h adkavomp hor mignonez Riwana. Labourat a ra en ur stal bio ha poan he deus da gompren perak e vez gwerzhet traoù sec'h e-barzh pakadoù plastik. Ar plastik a servij da virout e zafe ar boued da vreinañ. Met ar greun, an ed, ar c'hraoñ, ne c'hellont ket breinañ !\nAwenet omp bet da skarzhañ kuit hor boubellenn blastik gant meur a hini, en o zouez Bea Johnson ha Lauren Singer. Lauren a zo ur plac'h yaouank o vevañ e New York. Krouet he deus Lauren he stal dilastez “Trash is for Tosser” ha war he chadenn youtube e tiskouez penaos erlerc'hiañ an objedoù plastik gant objedoù padus.\nEvit fardañ ur pizza hep plastik ez eo da vat un avantur, ret eo bet deomp mont da beder stal disheñvel. Met talvezout a rae ar boan. An holl o deus lavaret e oa lipous ar pizza zero lastez. Setu amañ ur mennozh rekipe evit tremen e biou d'al lastez. Kalon d'ho poued !\nOber pizza hep lastez\ncopier le lien https://france3-regions.francetvinfo.fr/bretagne/difi-zero-lastez-ur-pizza-hep-plastik-labour-zo-1823276.html\nAccueil > Bretagne > Difi Zero lastez : ur pizza hep plastik... labour 'zo


Stumm eus an 12 Gwe 2014 da 16:05\n1 244 okted ouzhpennet , 7 vloaz zo\nStumm eus an 12 Gwe 2014 da 13:38 (kemmañ)\nStumm eus an 12 Gwe 2014 da 16:05 (kemmañ) (dizober)\nMab e oa da [[Ec'hidna]], dezhi dremm ur vaouez ha korf un naer, ha da d[[Tifon]], un euzhvil all hag a dufe tan hag a rae aon d'an doueed zoken. Un toullad breudeur ha c'hoarezed en devoa, ken euzhus all, evel [[Ortos]], ki daoubennek an Ifernioù, [[naer-zour Lerna]], [[Leon Nemea]] ha [[C'himera]].\nLavaret e veze e c'halle an tri fenn gwelout en tremened, en am-zer-vremañ, hag en da-zont. E skridoù zo koulskoude e lavarer ec'h aroueziont ar c'handigezh, ar yaouankiz hag ar gozhni. Pep penn ne zebr nemet kig bev, setu perak e laoskont speredoù ar re varv da zont en ifernioù met ne lezont hini ebet da vont kuit. Kerberos eo ki-diwall feal Hades, chadennet ouzh toull-dor ar bed dindan-zouar. Euzhién a rae ar re varv hag a glaske e sioulaat o reiñ ur gouign mel a veze lakaet en o bez war un dro gant ar skodig da C'haron lakaet en o genou.\nAdtapet diwar « https://br.wikipedia.org/wiki/Dibar:MobileDiff/1591405 »


Pikardeg : ar garta "Eme comeune ale o kér el picard" sinet gant Iucourt\nCulture & PatrimoineCulturePatrimoineE brezhonegInternational\nHag en defe Paul Molac toullet un erv hag a za betek Pikardi ? Abaoe reuz al lezenn Molac ez a war-raok ar stourm evit ar yezhoù rannvro un tamm e pep lec’h, betek e Pikardi.\nDisadorn dremenet eo bet sinet ar garta evit ar pikardeg gant kumun Iucourt (Eaucourt-sur-Somme) e departamant ar Somme. Ar gumun gentañ eo. Hag aotrouned a oa el lid : Patricia Poupart, kuzulierez ar rannvro Haut de France, Stéphane Haussoulier, prezidant an departamant, Pascal Demarthe maer Abbeville ha prezidant kumuniezh kumunioù ar Baie de Somme, Anne Tiberghien prezidantez Ajañs ar Pikardeg, … . Ar pezh a dalv eo ar sin gentañ-se un dra a-bouez !\n12 engouestl a zo bet sinet gant Iucourt : panelloù divyezhek, talbenn paperachoù ar gumun e pikardeg hag e galleg, abadennoù e pikardeg evit bugale ar skolioù, ur bajenn e pikardeg war lec’hienn ar gumun, pourmenadennoù e pikardeg hag ul lodenn eus prezegennoù an aotroù maer a c’hello bezañ e pikardeg ivez !\nFotoioù : Agence Régionale de la Langue Picarde


Degemer al lec’hienn > redadeg 2018\nBilañs Redadeg 2018\nMeurzh eil a viz Gouere 2019\nSifroù Redadeg 2018 1808 km arc’hantet 167 082 € gounid 134 000 € roet en dro da raktresoù ar bloaz ha da zDiwan 33 000 € miret evit aozañ Redadeg 2020 titouroù ouzhpenn e-barzh an diaporama bilañs arc’hant bet kinniget e Emvod Meur d’an 20 a viz Here 2018 e Karaez. Kavet vo ivez amañ danevell buhez ar brezidanted ha roll ar c’huzul merañ bet nevez dilennet.\nMerc’her 28 a viz Du 2018\nLid ar chekennoù Redadeg 2018 oe bet kinniget e Ti ar vro Gwengamp d’an 10/11 ! Ken brav e oa al lid-mañ mersi bras d’an holl Kalz a brofoù a zo bet roet d’an dud evit an Difi Selfie setu ar fotoioù dibabet !\nLun eil a viz Here 2017\nE 2018, ar Redadeg a ginnig un tem pouezus evit diorren ha dazont ar yezh : Brezhoneg liesliv Evit lakaat war wel pinvidigezh ar langajoù brezhonek er vro. N’eo ket ar memes brezhoneg ! Pegen chañsus omp dre amañ ! Me lâr deoc’h hon eus chañs da gomz ul langaj disheñvel deus an eil tu d’egile deus ar vro. Brav eo klevet an dud ba hon bro o lâret ’vez ket komzet memes brezhoneg partout, distaget ’vez « brezh’neg », « brezhouneg » pe « brehoneg » gante, ha komprenus memestra. Hon langaj eo hon … Lenn ar peurrest\nMerc’her 20 a viz Gwengolo 2017\nKanaouenn ofisiel ar Redadeg 2018 : an disoc’hoù ! 5 kanaouenn war ar renk 10 devezh evit votiñ 3487 den o votiñ Hag aet eo ar maout gant : Betek an Trec’h gant ar strollad Penn Salsardin Tapet 40% ar mouezhioù ganto ! Bet e oa e kevezerezh gant Hugo hag Arvest a zo arruet en eil ha da heul Jean-Luc Roudaut, Skol Diwan Brest Gwelmeur ha Manaig Thepaut... Mil drugarez da bep hini en deus kemeret perzh gant krouidigezhioù a galite, klevet ’vo ar c’hanaouennoù all war hent ar Redadeg c’hoazh !. … Lenn ar peurrest\nGwener 15 a viz Gwengolo 2017\nRaktresoù niverus hon eus resevet c’hoazh ar bloaz-mañ. 8 a zo bet dibabet e-touez anezho gant skoazell Kuzul ar Re fur, raktresoù a-feson evit lakaat war-wel liesseurted ha pinvidigezh ar brezhoneg, liammet gant tem ar bloaz : brezhoneg liesliv. Neuze e 2018 e redimp evit : C’hwi a gano - Heuliad web - kevredigezh CPTMKK - 10 000 euro Palioù : Kas da benn ul labour a-stroll, m’en deus pep hini e blas, bevañ e brezhoneg, sevel danvez nevez ha dic’hortoz e brezhoneg, kinnig faltazi a c’hell … Lenn ar peurrest\nYaou 15 a viz Kerzu 2016\nDeiziadoù : 4-12 a viz Mae 2018 !Aozet e vo al loc’hañ e Kemper hag an degouezh a vo aozet e Plougerne Abadenn France3 Irwazh an Taol Lagad 26/01/2017 Raktres Kemper a zo bet savet gant Ti ar vro Kemper skoazellet mat ivez gant an Ti-kêr. Raktres Plougerne a zo bet kinniget gant an Ti-kêr Evit an daou-mañ e oa an eil gwech dezho en em ginnig. Neuze e vo Redadeg 2018 eus Kemper da Blougerne, 1800 km eus ar 4 betek an 12 a viz Mae 2018 Trugarekaat a reomp a greiz-kalon an holl re a oa war ar … Lenn ar peurrest\nLec’hienn bet savet gant SPIP 3.2.7


George Vancouver (22 a viz Mezheven 1757 - 10 a viz Mae 1798) a oa ur moraer saoz en doa ergerzhet aodoù reter Norzhamerika.\nDelwenn George Vancouver dirak ti-kêr Vancouver\nDa 13 vloaz e stagas George Vancouver da vageal. Kemer a reas perzh en eil hag e trede beaj James Cook ha dont a reas da vezañ kabiten. E 1790 e voe fiziet ennañ ar garg da ergerzhet ar Meurvor Habask, e bourzh an Discovery.\nE-pad ar bloavezh kentañ (1791) e verdas en-dro da Aostralia, Zeland-Nevez, ha mont a reas betek Tahiti ha Sina, en ur zastum plant ha kartennaouiñ an aodoù. Goude-se ez eas war-zu aodoù kornôg Norzhamerika. Heuliañ a reas aod ar pezh a zo deuet da vezañ stadoù Oregon ha Washington. Tremen a reas hañvezh 1792 o verdeiñ en-dro d'an enezenn vras a voe anvet diwarnañ diwezhatoc'h, Enez Vancouver, en norzh da strizh-mor Juan de Fuca. Reiñ a reas anvioù lod eus an dud a oa gantañ da lec'hioù ergerzhet ganto, evel da skouer ar Puget Sound, ur vrec'h-vor a zo e stad Washington hiziv.\nEn em gavout a reas gant ar moraer spagnol Juan Francisco de la Bodega y Quadra, e Nootka Sound, war aod reter enez Vancouver, ul lec'h ma oa diazezet Spagnoliz, ur pennad zo dija. Dre ziouer a urzhioù sklaer a-berzh o gouarnamantoù ne voe tizhet emglev ebet etre an daou zen, evit resisaat mennadoù an div stad, Spagn ha Breizh-Veur, war perc'henniezh an douaroù-se.\nE miz Ebrel 1792 en em gavas gant ar Stadunanad Robert Gray, a venegas dezhañ ur stêr vras a oa bet badezet Columbia gantañ. N'eo nemet diwezhatoc'h, en diskar-amzer, e roas urzh d'unan eus e letananted, William Robert Broughton, da sevel gant ar stêr-se.\nGoude bezañ tremenet ar goañv war aod Kalifornia, ez eas Vancouver norshoc'h e 1793 ha tizhout a reas inizi hag a zo bremañ war aod kreisteiz Alaska.\nDistreiñ a reas da Vro-Saoz, en ur ober tro Suamerika dre ar C'hab Horn, e 1795. Mervel a reas d'an 10 a viz Mae 1798 e Petersham.\nAdtapet diwar « https://br.wikipedia.org/w/index.php?title=George_Vancouver&oldid=1817063 »\nKemm diwezhañ d'an 21 Kzu 2018 da 11:05\nKemmoù diwezhañ degaset d'ar bajenn-mañ d'an 21 Kzu 2018, da 11:05.


KDSK, Centre de Ressources Culturelles CeltiquesDokumente : Anjela.\nRomant treset divyezhek = Roman graphique bilingue.\nAutoren : LE GUEN Christelle (Treset gant) ; KEINEG Paol (Troet gant) ; KOADIG Ronan (Troet gant) ; MOAL Stefan (Troet gant) ; LE FOLL Jean-Pierre (Troet gant) ; L'HOURRE Ronan (Troet gant) ; AR MERO Corinne (Troet gant) ; ER VUHÉ Gentas (Pajennaozañ gant) ; DUVAL Añjela\nTi-embann_Embanner : Mignoned Anjela\nISBN/ISSN : 2-9512668-5-5\nSignatur : LBR.3(DUV) - Dok-N° : 17732\n2018 - 50 pajenn + 50 pajenn\nDoare : Bandenn-treset romantus\nE-barzh/Staget : Rakskrid ; Tresadenn(où)/Skeudenn(où) ; Buhezskrid(où) ; Levrlennadur(ioù)\nKontañ a ra, er romant treset-mañ ur 100 pajennad bennak dezhañ en holl, pegen stag eo he c'halon ouzh Breizh he bro, ouzh ar beizanted hag o mod da vevañ, ouzh he yezh. Ha komz a ra ivez deus he c'harantez evit an dud eeun.\nDa heul ar pajennoù, tammoù warne deus he lizhiri pe deus pennadoù-kaoz ganti, pe c'hoazh tammoù deus he barzhonegoù, e c'hwezho warnoc'h spered Anjela. Pa 'c'h eo-hi ar feunteun pe ar stivell gozh, nerzh en he sell reizh war ar bed a dalv hirie c'hoazh. (Hervez an diverradenn war lec'hienn Mignoned Anjela)\nSchlüsselwörter : DUVAL Añjela / Breizhadelezh / Bed ploueel / Araokadenn / Bed al labour / Kouer / Ti-feurm\nURL : http://www.anjela.org/oberenn/?lang=bz - http://www.anjela.org/oberenn/?lang=fr\n1 003573 [verfügbar] YVormerken\n2 003574 [verfügbar] YVormerken


Arabat eo droukveskañ Bagé gant Bâgé-la-Ville e Bro-C'hall.\nBagé zo ur gumun hag ur gêr e stad Rio Grande do Sul e Brazil. E gevred ar stad emañ, er rannvro Campanha, a-stok ouzh Bro-Uruguay.\nLec'hiadur Bagé e Rio Grande do Sul\nIliz-veur São Sebastião Bagé\nPrefeitura Municipal Bagé\nWar lez ar stêr Camacuã emañ ar gumun. Kêr Bagé zo un 40 km en hanternoz d'an harzoù etre Uruguay ha Brazil, tostik d'al lec'h ma emañ eienenn ar Río Negro, hag un tamm er c'hreisteiz d'an Nó de Santa Tecla a zo etre Serra de Camacuã ha Cuchilla Grande. E krec'h an nó (nudo e spagnoleg), betek 1745, e oa ur peniti ma veze enoret Santez Tekla gant ar visionerien. Eno e voe savet ar fuerte de Santa Tecla gant ar Spagnoled, nemet ne chom ken nemet dismantroù anezhañ .\nHenvroiz anavezet an tolead eo ar pobloù guenoa, tapé, minuán ha charrúa. Kentañ re wenn an tolead a voe ar Jezuisted en 1690, deuet eus San Miguel, er Misiones Orientales, en ur vro ma ne rae an henvroiz nemet tremen a greder. Savet e voe ganto San Andrés de los Guenoas ha ne badas ket.\nSavet e voe ganto ivez ur peniti gouestlet da santez Tekla, merzherez kristen, nepell alese, tost da eienenn ar río Negro .\nE 1752 e voe ur vodadeg 600 a dud o kas kannaded, hag en o zouez José Sepé Tiarayú, eus ar Misiones Orientales, da zileuridi Spagns da c'houlenn diganto ma ne vije ket staget ar c'hornad ouzh Brazil.\nE 1773 goude Feuremglev San Ildefonso eo gant gouarnour Buenos Aires Juan José de Vértiz y Salcedo e voe kaset un armead a ouzhpenn mil den da sevel ar fuerte de Santa Tecla, tost da eienenn ar Río Negro, a voe graet gant mein, toullet ur foz 9 metrad ledander ha 2,5 m donder, gant ur voger diavaez a 3 metrad uhelder, mapadas ar c'hreñvlec'h betek aloubadeg an arme bortuglat ha braziliat e 1801, ha neuze eo e voe kroget d'e zismantrañ.\nGant ar sevel chatal dreist-holl e veve an dud en XIXvet kantved evel hiziv.\nAdtapet diwar « https://br.wikipedia.org/w/index.php?title=Bagé&oldid=1823313 »


Pajenn:Sales - Introduction d’ar Vuez devot.djvu/262 - Wikimammenn\nPajenn:Sales - Introduction d’ar Vuez devot.djvu/262\nall, ma vez foulet ha brecet oll ar galon ganto : bref an amourousdet a chasse non pas epquen carantez Doue, mæs ivez e zoujanç, hac e teu da semplaat ar speret ha da zimunui ar reputation, en ur guer goab an dud ha bocen ar galon eo.\nAN NAONTECVET CHABISTR.\nVar ar guir Mignounaich pe ar guir Garantez.\nO Philotee, carit peb-unan gant ur garantez vras meurbet ; hoguen n’ho pezet quet a vignounaich nemet gant ar re a ell communica gueneoc’h o traou vertuzus, ha sul vrassoc’h vezo ar vertuziou pere a lequeot en ho commerç hac en hoc’h antretien, sul barfetoc’h vezo ho mignounaich. Mar communiquit ha mar en em antretenit var ar squiant ha var ar gouezieguez, ho mignounaich a so certenamant meulabl bras, ha. meulaploc’h e c’hoaz mar en em antretenit var ar vertuziou ec’his ma zeo ar brudanç, an demperanç, an nerz hac ar justiç : hoguen mar communiquit ha mar en em antretenit var ar garantez, var an devotion ha var ar berfection gristen, ô peguer prectus vezo ho mignounaich-hu ? excellant vezo dre ma teu a berz Doue, excellant dre ma vis etrese Doue, excellant dre ma ze Doue eo ar c’houlm hac an union anezi, excellant\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/262&oldid=127573 »\nKemmoù diwezhañ degaset d'ar bajenn-mañ d'an 9 Eos 2018, da 12:56.


Pajenn:Perrot - Bue ar Zent.djvu/640 - Wikimammenn\nPajenn:Perrot - Bue ar Zent.djvu/640\nnet ; en em denn a reas er gambr tostan da hini ar c’hlanvour, hag o vezan en em dôlet d’an daoulin, e skuilhas eur mor a zaerou hag e lavaras da Zoue : « O Otrou, goulenn a ran an ene-ze diganec’h ! Ho pedi hag hoc’h aspedi a ran d’he rei d’in, rak goest oc’h d’hen ober, koulskoude ! »\nEun hanter-heur goude e kavas d’ezi e oa selaouet he feden ; sevel a reas da vont da gaout Julian, hag e kavas anezan chenchet evel eun all en e blas ; deut oa da vezan hegarat en kenver an holl, ha gouzanv a rê e boaniou a galon vat. Bezan en devoe eur maro kaer.\nKatel, pa ne oa mui netra ouz he derc’hel er bed, a yeas da hospital Jen, hag eno, epad meur a vla, e servijas ar re glanv, gant evezded ha teneredigez eur vamm ; n’he deveze rukun ouz netra ; ne oa ket awalc’h d’ezi, zoken, ober vad da dud an hospital : kerkent ha ma kleve hano eus klanvourien paour kêr, ec’h ee war o zro, hag e kase d’eze kement o deveze ezom. He c’harante evit he c’hlanvourien a ’n em diskouezas, dreist-oll, epad ar vosen a gastizas Jen, er bla 1497 hag er bla 1501.\nSouezus eo klevet hano eus he finijennou. Tremen a reas tri warn-ugent koaraïz ha tri warn-ugent azvent hep tamm ; epad ar yuniou-ze, e tostae bemde ouz an dôl zantel, ha goude-ze, war an de, e kemere, beb an amzer, eur werennad dour bennak gant beradou gwinegr hag eur meutadig holen en e douez.\nMervel a reas d’an 13 a viz gwengolo 1510, en eur lavaret ar geriou-man : « Ma Zad, etre ho taouarn e c’hourc’hemennan ma ene. »\nHe medesin hag a oa kousket pa oa war he zremenvan, a zihunas a greiz e gousk hag a glevas anezi o lavaret d’ezan : « Kenavo, mont a ran d’ar baradoz ! »\nDaoust d’ar pevar-c’hant vla a zo tremenet abaoue he maro, he c’horf a chom bepred en e bez.\nAn neb zo didrue en kenver ar re-all, arabad d’ezan bezan en gortoz e vefe Doue trugarezuz en e genver.\nAn neb a fell d’ezan miret ha kreski karante Doue en e galon, a dle poanial da vougan enni karante ar bed.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/640&oldid=140933 »


Pevare levr - VII - Wikimammenn\nPevare levr - VII\n◄ Petra zo red da c’houlenn abars tostaat oc’h ann daol zantel Pevare levr - VII Jezuz-Krist o veza en em ginniget evid-omp war ar groaz, ni a dle ive en em ginnig d’ezhan ►\nRed eo d’e-omp furcha e gweled hor c’haloun ha kemeret eur menoz mad-bennag evit mont war wellaat.\n1. — Jezuz-Krist. — Red eo dreist pep tra evit lavaret ann oferen, evit lakaat he zourn war ar zakramant sakr hag evit he gemeret, red eo e tostafe ar belek oc’h ann aoter gant eur galoun izel-meurbed, gant eunn doujans ar vrasa, gant eur feiz kre ha gant ar c’hoant santel da enori Doue.\nEvesait piz ouz ho koustians ha, dioc’h mac’h hellot, netait anezhi dre eur gwir c’hlac’har ha dre eur govesion great gant eur galoun izel, enn hevelep doare na vezo enn ho kaloun netra a gemenn a lakafe da zevel rebech enn-hoc’h, nag a hellfe miret na dostafac’h oc’h ann aoter gant eur galoun distag dioc’h pep tra. Ho pezet eur gwir c’hlac’har euz ho pechejou holl, hirvoudit ha gouelit dreist pep tra war ar pec’hejou a rit bemdez, ha mar hoc’h euz amzer a-walc’h, ansavit da Zoue, e gweled ho kaloun, ann holl enkresiou a zigas d’e-hoc’h ho kwall-ioulou.\n2. — Hirvoudit o veza ma’z oc’h c’hoaz ken dalc’het gant plijaduresiou ar c’hik ha ken touellet gant traou ar bed ; hirvoudit o veza ma’z oc’h ker laosk da drec’hi ho kwall-ioulou ha ma hoc’h euz ken aliez a c’hoantegesiou direiz.\nHirvoudit o veza ma n’oc’h ket war evez e-kenver ho skianchou a-ziaveaz ha ma’z oc’h sparlet ken aliez a weach gant pep seurt faltaziou ; o veza ma’z oc’h ken evesiek e-kenver ann traou a-ziaveaz ha ken dievesiek e-kenver ann traou a-ziabarz.\nHirvoudit o veza ma’z oc’h ker buan da c’hoarzin ha da c’hoari, ha ker kalet pa ranker gouela ha kaout keuz ; ker buan da laoskaat ha da veva enn hoc’h eaz, ha ken dieguz pa vez red kastiza ho korf ha kaout ar gwir feiz ; ker c’hoantek da glevet ann nevezentiou ha da welet ann traou kaer, ha ken digaloun evit ann traou dister ; ker c’hoantek da zastum madou, ha ken dic’hoantek da rei, ker stag ouz ho tra hoc’h-unan.\nHirvoudit o veza ma’z oc’h ken dievez enn ho komziou hag o veza ne ouzoc’h ket tevel pa vez red ; ken diroll enn ho puez ha ken dievez enn hoc’h oberiou ; ken techet d’al lontegez ha ker bouzar oc’h mouez Doue ; ker c’hoantek da ehana, ha ken dic’hoantek da boania ha da labourat ; ken dihun evit klevet kelou, ha ker kousket pa vez red pidi Doue dioc’h ann noz ; ken dievez e-pad ho pedennou, ha ken douget da lavaret anezho buan.\nHirvoudit o veza ma’z oc’h ker laosk enn eur lavaret ar brevial, ker klouar enn eur lavaret ann oferen, ker seac’h enn eur zigemeret ar zakramant sakr. Hirvoudit o veza ma’z oc’h ken dievez a spered, rak dibaot eo d’e-hoc’h e vec’h distag a-grenn dioc’h ann traou a-ziaveaz. Hirvoudit o veza ma’z oc’h ker buan da vont drouk enn-hoc’h ha ken douget da ober poan d’ar re all, ken tear enn eur varn ann nesa ha ker kriz enn eur damall anezho ; ker laouen pa vezit euruz, ha ker laosk pa vezit enkrezet ; hirvoudit o veza ma’z oc’h boaz da gaout c’hoant da vont war wellaat, ha m’az eo ken diez d’e-hoc’h kas ho c’hoant da benn.\n3. — Goude ansav ar pec’hejou-ze hag ar re all, kemend a zo anezho, goude gouela war-n-ezho gant glac’har, ansavit ive ho tistervez hoc’h-unan gant eur c’hoant stard da vont war wellaat ha da vont bemdez mui-oc’h-vui war gresk er mad.\nGoude-ze deut d’en em ginnig hoc’h-unan d’in a galoun vad hag a ioul frank, war ann aoter euz ho kaloun, evit gloar va hano, enn eur rei d’in evit bepred ha gant feiz ho korf hag hoc’h ene. Neuze e viot e stad vad da dostaat oc’h Doue evit kinnig ar zakrifiz d’ezhan hag evit kemeret va c’horf-me gant frouez er zakramant sakr.\n4. — Rak n’euz netra a gemend a ve gwelloc’h evit plijout da Zoue, n’euz netra a gemend a ve talvoudusoc’h evit lemel ho pec’hejou eget en em lakaat hoc’h-unan a-grenn hag a galoun frank etre daouarn ann Aotrou Doue, dre ginnig korf Jezuz-Krist enn oferen hag er goumunion.\nMar grafe ann den kemend ha mac’h hellfe ober, ma en defe eur gwir c’hlac’har euz he bec’hejou, kel liez gweach ha ma tosta ouz-in evit goulenn gras ha trurgarez m’hen tou dre-z-oun va-unan, eme ann Aotrou, n’am bezo mui sonj euz he bec’hejou, ha distaolet holl e vezint diwar-n-ezhan, rak ne fell ket d’in e varvfe ar pec’her, gwell eo gan-en e tistrofe ouz-in hag e vevfe.\nEvit tostaat e stad vad oc’h ann aoter, n’euz netra a ve gwelloc’h, n’euz netra a ve red muioc’h eget diskenn enn hon ene ha furcha doun ha piz bete gweled hor c’haloun. Bez’ hon euz enn hon ene eur skeuden euz a rouantelez ann devalijen ; eno e vev, eno e kresk mui-oc’h-vui bemdez eunn taol braz a dechou fall ganet diwar ar pec’hed en deuz saotret buez ann den er penn kenta. Piou-bennag a ziskenn e gwironez e gweled he ene, a gav enn-han ar grisiou euz a bep tra fall : rogentez ar galoun hag he stroll gant-han ; ar c’hoant dreist kemm da anaout pep tra, ar c’hoantegesiou fall, ar gasoni a zigas ann drouk-komziou ; ann erez, mamm ann torfejou ; krizder ar galoun, plijaduriou fall ar spered hag ar bizder ne baouez ket da lavaret : digas, digas d’in atao. Petra-bennag ne gresk ket hevel-hevel e pep den ann had-ze a varo, evelato diwana a reont e kaloun ann dud holl, ha n’euz nemet ar c’hras hep-ken a ve evit mouga anezho muioc’h pe nebeutoc’h.\nSetu hon lod war ann douar abaoue pec’hed hon tad kenta. Piou er stad ker reuzeudik-ze, piou na zeufe da grial gant spount war-zu ann Aotrou Doue evit goulenn out-han nerz ha trugarez : Tec’het a ra ann Aotrou Doue dioc’h ar re a guz ho fec’hejou, ober a ra trugarez e-kenver ar re en em damall ho-unan. Gant truez oc’h ar bec’herien, Jezuz-Krist en deuz great sakramant ar binijen evit gwalc’hi anezho e goad ann Oan, nag ho lakaat da veza glann ha dibec’h evel Adam pa oe krouet gant Doue. Setu aze ar gwir zae eured, ar zae a zo red da gaout evit mont oc’h taol e-kichen ar Pried sakr.\nC’houi eta, c’houi a zo o tougen gant anken beac’h ho pec’hejou, deut affo, deut gant daelou, gant feiz, gant fisians ha gant karantez, deut da ziskarga ho peac’h e-c’harz treid ann hini a zo e leac’h Map Doue he-unan e sakramant ar binijen. It d’he gavout oc’h en em izelaat, ït enn eur ouela, ha neuze dourn Doue a zec’ho ho taelou ; neuze ive, pa en devezo Doue roet a nevez he c’hras d’e-hoc’h, pa viot e peoc’h gan-e-hoc’h hoc’h-unan, neuze e kanot gant levenez ar ganaouen zantel : Euruz ar re a zo bet distaolet ho fallagriez diwar-n-ezho ha lamet ho fec’hejou ! Euruz ann hini n’eo ket bet tamallet he bec’hed d’ezhan gant ann Aotrou, hag a zo bet he galoun hep troidel ! O veza, n’am euz ket ansavet va fallagriez, setu va fec’hed a zo koseet em eskern, ha kriet en deuz em ene hed ann deiz. Rak noz-deiz ho tourn, o va Doue, a zo en em astennet pounner war-n-oun. Em anken, ounn en em droet hag en em zistroet e-pad ma’z edo ann drean o toulla va c’haloun. Neuze em euz ansavet d’e-hoc’h va fec’hed, neuze n’em euz ket kuzet va fallagriez ouz-hoc’h. Lavaret em euz : Em enep va-unan ec’h ansavinn va fallagriez d’ann Aotrou. Ha c’houi, Aotrou, hoc’h euz distaolet diwar-n-oun drougiez va fec’hed. Rak-se ho servicherien en em erbedo ouz-hoc’h enn amzer vad, ha diroll ann dour braz na dostaio ket out-ho.\nAdtapet diwar « https://br.wikisource.org/w/index.php?title=Pevare_levr_-_VII&oldid=94798 »\nKemmoù diwezhañ degaset d'ar bajenn-mañ d'an 7 Du 2016, da 10:56.


konto - Wikeriadur\nSavet diwar kont-, pennrann ar verb kontañ, hag an dibenn-ger -o\nFurm ar verb kontañ e trede gour unan an amzer-da-zont, en doare-disklêriañ\nDiwezhatoc'h, marteze, e konto deoc'h abadennoù e gozhni. — (Lan Inizan, Emgann Kergidu 1, Brest, 1877, eil emb. Al Liamm 1977, p. 11.)\nGant ur c'hemmadur dre vlotaat (war-lerc'h ar rannig-verb a da skouer) :\nAr brud eus a gement-mañ a zo c'hoazh hirio, dre gêr Landreger hag ar re gozh ac'hano a gonto deoc'h, mar kirit, an traoù-mañ gwelloc'h egedon-me. — (Lan Inizan, Emgann Kergidu 1, Brest, 1877, eil emb. Al Liamm 1977, p. 31.)\n"War se e faziez," eme Dom Kariz. "Met deomp en ti da gentañ. Eno me 'gonto dit an doareoù." — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 92.)\ngalleg : (elle)/(il) comptera (fr)\ngalleg : (elle)/(il) contera (fr) , racontera (fr)\nAdtapet diwar « https://br.wiktionary.org/w/index.php?title=konto&oldid=222883 »\nDernière modification le 23 Gwe 2016, à 16:52\nKemmoù diwezhañ degaset d'ar bajenn-mañ d'an 23 Gwe 2016, da 16:52.


Trede levr - XIV - Wikimammenn\nTrede levr - XIV\n◄ Ann neb a zo izel he galoun a dle senti, hervez skouer Jezuz-Krist Trede levr - XIV War ar pez a dleomp da lavaret ha da ober, pa zeu eur c’hoant bennag enn hor c’haloun ►\nRed eo teurel evez oc’h barnedigesiou Doue, gant aoun na zeufe hor c’haloun d’en em c’houeza enn abek d’hon oberiou mad.\n1. — Ann ene mad. — Aotrou Doue, pa groz ho parnedigesiou a-ziouc’h va fenn, neuze e krenann em holl izili gant ar spount, ha va ene a zo enn eur strafil ar brasa. Mantret eo va c’haloun o welet ne d-eo ket glann ann env dira-z-hoc’h. Mar hoc’h euz kavet ar pec’hed e-touez ann Elez, ha mar d-oc’h bet didruez out-ho, petra zeuinn-me da veza neuze ?\nAr stered a zo kouezet euz ann env, ha me poultr ma’z ounn, petra am euz-me da c’hortoz ? Ar re a ioa ho oberiou da veza meulet dioc’h ann doare anezho, ar re-ze a zo kouezet e-mesk ar re izela, ha gwelet em euz ar re a zebre bara ann Elez, o lipat boed ar moc’h.\n2. — Ne d-euz eta, va Doue, ne d-euz santetez e-bed, mar tennit ho tourn gan-e-hoc’h. Ne dal netra furnez e-bed mar paouezit da ziskouez ann hent ; nerz e-bed ne hell rei skoazel ma ehanit d’he harpa ; den ne hell beza glann, ma ne ziwallit ket anezhan. Beza war evez ne dal netra d’ann den, ma n’emoc’h-hu, Tad santel, o teurel evez out-han.\nPa vezomp dilezet gan-e-hoc’h, setu e kouezomp hag ez eomp da goll ; adal ma teuit d’hor c’havout, neuze e savomp hag e vevomp ; horjella a reomp, ha c’houi a starta ac’hanomp ; klouar omp, ha c’houi a domm hor c’haloun Na peger bihan, na pegen iskiz e tlefenn-me beza dira-z-oun va-unan ! Ha ne dlefenn-me ket kavout evel netra ann nebeud a zo a vad enn-ounn, mar d-euz ?\n3 — O va Doue, pegement e tleann-me en em izelaat dirak ho parnedigesiou, daoust ma’z int dreist spered ann den ! Beuzet ounn enn-ho, ha kavout a ra d’in ne d-ounn ken nemet netra e-kreiz netra. O beac’h pounner-meurbed ! O mor braz ne heller ket da dreuzi ! Eno ne gavann a bep ta nemet netra ac’hanouri va-unan.\nDa beleac’h eta ez aio ar fisians a zeu d’ann den euz he furnez ? Holl c’hloar ar bed a zo mouget e-kreiz ar barnedigesiou a zougit war-n-oun.\n4. — Na petra eo ann den dirarz-hoc’h ? Ann douar, pri ha fank, hag hen a zavfe a-enep ann hini en deuz great anezhan ! Ann hini a zo he galoun sentuz oc’h Doue, penaoz e ve hen-nez evit en em c’houeza, pa vez meulet gant ann dud ?\nAr bed holl ne oufe c’houeza kaloun ann hini a zo bet ar wirionez treac’h d’ezhan ; nag ive, meuleudiou ann dud holl ne vent ket evit rei beac’h d’ann hini a zo stard he fisians e Doue. Rak ar re a gomz ne d-int netra ; tremen a raint gant trouz ho c’homziou. Hogen gwirionez ann Aotrou Doue a zo a viskoaz hag a vezo da viken.\nN’euz marteze gwasoc’h na flouroc’h temptasion e-touez ann holl demptasionou, eget ne d-eo ann Ourgouil a zao diwar ar mad. Mar teu d’en em laoskaat dre ziegi, ann den evit-han da veza bet savet dre ar c’hras dreist-han he-unan ha dreist he stad fall, ann den daoust da ze a risk hep gouzout doare peoaoz, hag a gouez goude enn he stad genta. O veza ma’z oc’h en em ziwallet dioc’h darn pec’heiou zo, o veza ma hoc’h euz great eunn dra vad-bennag, setu emoc’h leun a fisians o sonjal e kement-se ; ar garantez hoc’h euz evid-hoc’h hoc’h-unan eo a zo kiriek da ze. Stad zo enn-hoc’h, ha kavout a ra d’e-hoc’h ez oc’h gwelloc’h evit ar re all, ha gwasa zo, kredi a rit e teu digan-e-hoc’h hoc’h-unan ar pez a zeu d’e-hoc’h digant Doue. N’euz netra a gemend a hellfe displijout muioc’h da Zoue, o veza ne roio ket he c’hloar da hini all e-bed, hag o veza m’ema atao oc’h enebi ouz ann den rok. Petra a ra Doue e keit-se ? En em denna a ra, tec’het a ra dioc’h ann den djskiant-ze en em fisie re enn-han he-unan, hag hen dilezel a ra dre ma’z eo c’houezet gant stambouc’h he galoun. Neuze e tistag diout-han al lammou spountuz-ze a laka ann holl souezet, a laka ann holl da grena ; al lammou-ze ne hellfe den kredi e vijent bet biken, al lammou-ze a ziskouez petra eo barnedigesiou Doue. Gwaz a ze d’ann hini en em harp war-n-ezhan he-unan ; ema o vont da goll. Ne gav ket d’in, eme ann Abostol sant Paol, e ve enn-oun netra hag am zamallfe, Siouaz, ne d-ounn ket didamallet evit-se, rak ann hini am barno eo ann Aotrou Doue. Ar roue David a lavare : Netait va ene euz va fec’hefou kuzet, ankounac’hait ar pec’hejou ne anavezann ket, ha distaolit diwar-n-oun pec’hejou ar re all. Kaera peden ! Digas a ra sonj d’ann den ec’h en em skign ann drouk enn he ene ; diskouez a ra ive ne d-euz nemeur a bec’hed na vent kiriek a wall skouer d’ar re all, Ann den eta ne oufe beza diwallet, ne oufe beza sioul hag euruz, ma ne d-eo ket izel he galoun, ma ne fell ket d’ezhan ansav ha kredi ne d-eo netra ha ne hell netra anezhan he-unan, ma ne fell ket d’ezhan ive en em lakaat etre daouarn ann Aotrou Doue hep-ken.\nEn em strinkomp d’ann douar e-c’harz treid hor Zalver, na leveromp d’ezhan war-eunn-dro gant ar Profed : Va dismegans-me a zo bepred dirak va daoulagad, goloet ounn gant ar vez. Aotrou Doue, c’houi na zisprizot ket eur galoun izel ha glac’haret.\nAdtapet diwar « https://br.wikisource.org/w/index.php?title=Trede_levr_-_XIV&oldid=88980 »\nKemmoù diwezhañ degaset d'ar bajenn-mañ d'an 12 Mez 2016, da 21:58.